لێدوانەكەی هۆشیار زێباری كاردانەوەی توندتری حەشدی لێدەكەوێتەوە ” كەسەكانی گەندەڵی و رێكەوتن لەگەل هەرێم دەبێت هەڵوەشێتەوە” – Standard Kurd\nلەلایەن ستاندار Posted on تشرینی یه‌كه‌م 15, 2020 1838 جار بینراوە 0 سەرنج\nكەریم عەلیاوی پەرلەمانتاری هاوپەیمانی بەدر لە ئەنجومەنی نوێنەرانی عێراق لەبارەی لێدوانەكەی هۆشیار زێباری رایدەگەیەنێت ئەو لێدوانەی ناوبراو سەرەتایە بۆ شەڕی نێوان كورد و شەبەك.\nناوبراو راشیگەیاندووە هۆشیار زێباری حەشدی شەعبی بە كۆمەلێك بابەت تۆمەتبار كردووە كە بنەمایان نیە بۆیە داوا دەكەین حكومەت رێوشێونی یاسایی دژ بەرامبەر بگرێتە بەر و سەرجەم كەیسەكانی گەندەڵی ناوبراو بكاتەوە بەبێ خاتر گرتن.\nعەلیاوی داواشكردنی ئەو رێكەوتنەكەی نێوان حكومەتی ناوەندی و هەرێم لە بارەی شەنگال راستەوخۆ هەڵوەشێتەوە ئەگەرنا هەڵوێستی چاوەرواننەكراو دەگرینە بەر.\nبڵاوکراوەی پێشوولامەرکەزی دیلیڤەری !!\nبڵاوکراوەی نوێترشانزدەی ئۆکتۆبەر مانای چیە؟


سووتانی سەدان هێكتار لە دارستان و لێرەوارەكانی پارێزگای “كرماشان” – زاگرۆس پۆست\nماڵەوە / کوردستان / سووتانی سەدان هێكتار لە دارستان و لێرەوارەكانی پارێزگای “كرماشان”\nسووتانی سەدان هێكتار لە دارستان و لێرەوارەكانی پارێزگای “كرماشان”\nشه‌ممه 6 كانونی یه‌كه‌م 2014\tکوردستان, هەواڵ 154 جار خوێنراوه‌ته‌وه\nئاگركەوتنەوە لە ژینگەی پارێزگای كرماشان كە یەكێكە لەو پارێزگایانەی كە دەكەوێتە بەر لێرەوار و دارستانەكانی زنجیرە چیای *زاگرۆس* لە ماوەی ٨ مانگی رابردوودا، بەرزبوونەوەیەكی بەرچاوی بە خۆیەوە بینیوە.\nلە پێی راپۆرتی ماڵپەڕی تەسنیم، عەباس بەهاری رێكخراوی خزمەتگوزاری و پاراستنی ژینگە، وتوویەتی: لەماوە زەمەنیە دیاریكراوەدا، ٦٩ حاڵەتی ئاگركەتنەوە لە رووبەری ٢٢٢ هێكتاردا رووی داوە و ئەو ئامار و داتایانەش لە فیلتەری رێكخراوی ژینگەپارێزی پارێزگای سنە تێپەڕیوە.\nلە هەشت مانگی ئەمساڵدا، ٢٢٤ ئاگركەوتنەوەی گەرەوە و بچووك لە رووبەری ٣٤٣هێكتاردا تۆمار كراوە و بە بەراورد لەگەڵ ساڵی رابردوو ١٣% چوونە سەرەوەی بە خۆیەوە بینیوە.\nچوونە سەرەوەی رێژەی ئاگركەوتنەوەكان لەحاڵێكدایە كە ئەو كاربەدەستە، باسی لە خزمەتگوزاری ٢٤ كاتژمێری بۆ هەر رووداوێكی ئاگركەوتنەوە، داڕمان و … كردبوو.\nبەپێی ئامارە فەرمیەكان لە ئوستانی كرماشان ٨٢٢ هەزار هێكتار لێڕەوار هەیە و بۆ پێنج هەزار و ٢٧٨ هێكتار تەنیا یەك ژینگەپارێز لەبەر چاو گیراوە.


لە هەولێر كۆنفرانسێك لەبارەی کیشەکانی ژنان بەڕێوەچوو – کوردی – RojNews.News\n28/11/2020 - 3:33:05 pm\nلە شاری هەولێر، كۆنفرانسێك لەبارەی کیشەکانی ژنان بەڕێوەچوو، تێدا گرفتەكانی بەردەم ژنان و کێشە جێندەرییەکان گفتوگۆیان لەبارەوەکرا.\nوەزارەتی كارو كاروباری كۆمەڵایەتی لە چوارچێوەی هەڵمەتەكانی شانزە ڕۆژەی بەرەنگاربوونەوەی توندوتیژی دژی ژنان لەشاری هەولێر كۆنفرانسێكی بە ناونیشانی (پرۆژەی بەرەنگاربوونەوەی توندوتیژی و باڵانسی جێندەر) ئەنجامدا.\nکۆنفرانسەکە لە کاتژمێر ١٠ی بەیانی بۆ ٢ی پاشنیوەڕۆ، بە بەشداریی ژمارەیەک لە چالاکوانانی بواری ژنان و پەرلەمانتاران، بەڕێوەچوو، تێیدا لە لایەن کەسانی پسپۆرەوە پرسی ژنان لەڕووی یاسایی و پرسی یەکسانی جێندەریی و ڕۆڵی ژنان لە ڕووی ئابووریی و یاساییەوە خرانەڕوو، دواتریش لە لایەن ئامادەبووانەوە گفتوگۆ لە بارەی پرسەکان و چۆنییەتی چارەسەرکردنیانەوە کرا، لە کۆتایی کۆنفرانسەکەشدا خەڵات بەسەر چەند کەسێکدا دابەشکرا کە ڕۆڵیان لەخستنەرڕووی کێشەکانی ژنان و چارەسەرکردنیاندا بینیوە.\nدەربارەی کۆنفرانسەکە ئاریان ئەحمەد، وتەبێژی وەزارەتی كارو كاروباری كۆمەڵایەتی حكومەتی هەرێمی کوردستان، ڕایگەیاند: وەزارەتی كار بەهەماهەنگی ڕێكخراوی (UNFPA)لەچوارچێوەی پڕۆژەیەكی سێ مانگەدا ئەم كۆنفرانسەی ئەنجامداوە و چالاكیەكانی کۆنفرانسەکەش پەیوەست بوو بەهەڵمەتی شانزە ڕۆژەی بەرەنگاربوونەوەی توندوتیژی دژی ژنان لەهەرێمی كوردستان.\nوتەبێژی وەزارەتی كار ئاماژەی بەوەشدا لەچوارچێوەی هەڵمەتەكانی بەرەنگاربونەوەی توندوتیژی دژی ژنان نزیكەی ١٦ هەزار پرۆشەری هۆشیاری بڵاودەكەنەوە كە گوزارشت لەبنەبڕكردنی توندوتیژی و چەسپاندنی مافی ژنان دەکەن.\nشادی نەوزاد، جێگری سەرۆكی لیژنەی داكۆكی لەمافی ژنانی پەرلەمانی هەرێمی كوردستان، کە لە کۆنفرانسەکەدا بەشداربوو وتارێكی پێشكەشكرد لە لێدوانێکدا بۆ ڕۆژنیوز وتی: لیژنەكەمان لەپەرلەمانی كوردستان داكۆكی لەمافی ژنان دەكات، ڕاستە ئامارەکانی تووندوتیژی بەرامبەر ژنان لەئەمساڵدا کەمبووەتەوە، بەڵام كەمبوونەوەی ئامارەكانی توندوتیژی بەمانای چارەسەری بنەڕەتی كێشەی ژن نایەت، وتیشی: دەبێت زیاتر كار لەسەر پرسی ژنان بكرێت و داكۆكی زیاتر لە مافەكانیان بكرێت.


ڕێگایه‌كی نوێ بۆ خۆپاراستن له شێرپه‌نجه –\n1585 جار ئه‌م بابه‌ته خوێندراوه‌ته‌وه\nڕێگایه‌كی نوێ بۆ خۆپاراستن له شێرپه‌نجه\nڕێكخراوی ته‌ندروستیی جیهانیی له لێكۆڵینه‌وه‌یه‌كیاندا، كه رۆژی هه‌ینی ئه‌نجامه‌كانی بڵاوكرانه‌وه، ئه‌وه‌یان خسته‌ڕوو، كه ئه‌نجامدانی چالاكیی جه‌سته‌یی بۆ ماوه‌ی دوو كاتژمێر‌ونیو له هه‌فته‌یه‌كدا زۆر پێویسته بۆ خۆپاراستن له شێرپه‌نجه، به‌تایبه‌ت شێرپه‌نجه‌ی كۆلۆن‌و مه‌مك.\nسه‌رۆكی یه‌كێتیی نێوده‌وڵه‌تیی له‌ناوبردنی شێرپه‌نجه ( ادوارد كاباز) كه پێشنیاز‌و ڕاسپارده‌كانی له‌گه‌ڵ ڕێكخراوی ته‌ندروستیی جیهانیی له‌م باره‌یه‌وه ئاماده‌كردووه، ئه‌وه‌ی ڕوونكرده‌وه، كه زۆر جۆری شێرپه‌نجه ده‌توانرێت خۆیان لێ بپارێزێت))\nبه‌پێی ڕوونكردنه‌وه‌كانی ڕێكخراوه‌كه، (( نزیكه‌ی 25%ی جۆره‌كانی شێرپه‌نجه‌ی مه‌مك‌و كۆڵۆن، به‌هۆی چالاكییه جه‌سته‌ییه‌كانه‌وه، ده‌توانرێت خۆی لێ بپارێزرێت ))\nشایه‌نی باسه كه‌میی چالاكیی جه‌سته، به یه‌كێك له چوار هۆكاره كاریگه‌ره‌كانی مردن داده‌نرێت، كه ئه‌وانی دیكه، شه‌كره‌و جگه‌ره‌كێشان‌و په‌ستانی خۆێنن، كه‌می چالاكیی جه‌سته‌یی ساڵانه ده‌بێته هۆی مردنی 3,2 ملیۆن كه‌س، ئه‌مه‌ش به‌پێی ئاماره‌كانی ڕێكخراوی ته‌ندروستیی جیهانی.\nShare the post “ڕێگایه‌كی نوێ بۆ خۆپاراستن له شێرپه‌نجه”


عەلی قەرەداغی هەڵوێستی خۆی لە سەر هێرشەكانی توركیا راگەیاند\nسەرۆكی زانایانی ئاینی جیهان هەڵوێستی خۆی لەبارەی هێرشی توركیا بۆسەر رۆژئاوای كوردستان بە ناڕونی دەر بڕی و ئاشكرای نەكردووە پشتیوانی توركیا دەكات یان دژی وەستاوەتەوە.\nعەلی قەرەداغی، سەرۆكی زانایانی ئاینی جیهانی لە بارەی هێرشەكانی توركیا بۆسەر رۆژئاوای كوردستان پەیامێكی ناڕونی بڵاو كردەوە و دەڵێت "زانای ئاینیی خواناس بە زانست و بە كردەوە، بۆی نیەو ناتوانێت ستەم پەسەند بكات ئیتر لە هەر لایەنێكەوە بێت، چونكە ستەمكردن بە حەتمی تاریكایی و شەوەزەنگە، لەناوچوون و فەوتانە، سوتێنگەو سوتێنەرە، خوای باڵادەست لەناوچوونی گەلانی وابەستەكردووە بە ستەمكردن و ملهوڕییەوە".\nناوبراو لەپەیامەكەیدا كە ئاشكرای نەكردووە كە لەگەڵ هێرشی توركیایە یان دژیەتی ئایەتیكیشی هێناوەتەوە واتاكەی داناوە دەڵێت "پەروەردگار دەفەرموێ: ﴿ هَلْ یُهْڵكُ إِلَّا الْقَوْمُ الڤَّالِمُونَ﴾ واتە: بە حەتمی كە خەڵكانی ستەمكار لەناودەچن، پێغەمبەری (د.خ) دەفەرموێ: (( خۆتان بپارێزن لە نزاو دۆعای ستەملێكراو با كەسێكی بێباوەڕیش بێت چونكە هیچ بەربەستێك نیە لە نێوان ئەو و پەروەردگاریدا)). لە ریوایەتێكیشدا بە لەفزی تر هاتووە كە: ((با ئەو ستەملێكراوەش كەسێكی خراپەكار بێت چونكە خراپەكارییەكەی بۆ خۆی دەگەڕێتەوەو خۆی بەرپرسە لێی))".\nپێشتر قەرەداغی لە چەندین قۆناغی جیاوازدا داژەیەتی ئیدارەی خۆبەڕێوبەەری رۆژئاوای كوردستانی كردووە و پشتیوانی توركیا كردووە لە دژی گەلی كورد لە كاتێكدا خۆشی بە رەگەز كوردە.\n14895 جار بینراوە


نووچە نێت | ڕاستگۆیی بێ لایەنی| ئەردۆغان و دۆستەكانى دوێنێى لە كێبڕکێدان بۆ بردنەوەى پۆستى سەرۆك كۆمار\nJune 2022 21 - 18:44:17\nتا ئێستا ناوى ئەو کاندیدەى لە هەڵبژاردنى ساڵى داهاتوو رووبەڕووى رەجەب تەيب ئەردۆغان، سەرۆك كۆمارى توركيا دەبێتەوە، يەكێكە لەو پرسە ديارانەى لەناوخۆى توركيا لەسەر ئاستى سياسى و جەماوەرى قسەى لەسەر دەكرێت.\nلەگەڵ ئەوەى ئەگەر و پێشبينى زۆر هەيە كەمال كليچيدار ئۆغلۆ، سەرۆكى جەهەپە ببێتە ركابەرى ئەرۆدغان، بەڵام ناوى تريش دووبارە دەكرێتەوە.\nئەم دوو ناوە بەشێوەيەكى ناڕاستەوخۆ و چاوەڕواننەكراو هاتۆنە ناو چوارچێوەى پێشبينييەكان، كە لەسەر (پۆزيسيۆن) حيسابن، بەتايبەت لەدواى گۆڕينى سيستەمى پەرلەمانى بۆ سەرۆكايەتى دەستيان بە رووبەڕووبوونەوەى ئەردۆغان كرد.\nلە چەند هەفتەى رابردوو، عەلى باباجان، سەرۆكى پارتى ديموكراسى و پێشكەوتن رايگەياند، "پارتەكەى بڕيارى داوە بە ناو و دروشمى تايبەت بەبێ چوونە ناو هيچ هاوپەيمانييەك بەشدارى هەڵبژاردنى داهاتوو بكات."\nلە چەند رۆژى رابردووش ئەحمەد داود ئۆغلۆ، سەرۆكى پارتى ئايندە رايگەياند، "ئەگەر هەيە لە لايەن شەش پارتەكەى ئۆپۆزيسيۆن بۆ هەڵبژاردنى ساڵى داهاتوو كانديد بكرێت."\nلە بەشێكى ترى قسەكانى ئۆغلۆ گوتى، "ئەو كاتەی پارتی ئایندەم راگەیاند سەرجەم ئەندامانی پارتەكەم كاندید بوون بۆ وەرگرتنی دەسەڵات، ئێستاش من كاندیدی سەرۆكایەتی كۆماری وڵاتەكەمم، بەڵام ئەگەر رێككەوتنێك لەنێوان لايەنەكان هەبێت ئێمە ئامادەين گفتوگۆى لەسەر بكەين."\nهەريەك لە باباجان و داود ئۆغلۆ بەوە ناسراون پێشتر هاورێى ئەردۆغان و كۆڵەكەى سەرەكى ئاكپارتى بوون، كە تا ئێستا دەسەڵاتى بەرێوبردنى وڵاتى لە دەستە، بەڵام لە دواى ساڵى (2019) ئەو دوو هاوڕێيەى ئەردۆغان بوونە ئۆپۆزيسيۆنى، هەريەكەيان پارێكى بە ناو و دروشمى تايبەت دامەزراند، دواتر وردە وردە چونكە پاڵ مێزە شەش كەسيەكە، كە پارتە گەورەكانى ئۆپۆزيسيۆنى حكومەتى توركيا لە خۆ دەگرێت.\nئۆپۆزيسيۆنێك توندتر لە پارتە ئۆپۆزيسيۆنەكان\nلە سێ ساڵى رابردوو گۆڕانكارى بەسەر ئەو دوو كەسايەتييە هاتووە، رۆژانە باباجان و داود ئۆغلۆ لە لايەك رەخنەى توند لە ئەردۆغان دەگرن، لەلايەكى تريش رەخنە لە حكومەت و وەزيرەكانى دەگرن.\nلەسەرەتا عەلى باباجان لەبرى سياسەت بايەخى زياتر بە ئابوورى دەدا، داود ئۆغلۆ هەوڵى دەدا فۆكەس بخاتە سەر كێشە سياسييە ناوخۆيى و دەرەكييەكانى وڵاتەكەى و پەيوەستكردنەوەى دوێنێ و ئەمڕۆ بە يەكترى.\nلە چەند مانگى رابردوو تێبينى ئەوە دەكرێت، گوتارى ئەو دوو كەسايەتييە بەرانبەر ئەردۆغانى هاوڕێى پێشوويان توندتر بووە، گەيشتۆتە ئاستێك لە پارتە ئۆپۆزيسيۆنەكانى پێشوو توندترن.\nپاشخانەكانى پەيوەست بە هۆكارەكانى گۆڕانكارى گەورە لە ديدى ئەو دوو كەسايەتيە جۆراوجۆرن، لەگەڵ ئەوەى ساڵانێكى زۆر شانبەشانى ئەردۆغان كاريان كردووە، بەڵام پاڵنەرى خۆيان بۆ ئەو هەڵوێستە توندانەيان بەرانبەر ئەردۆغان هەيە.\nهيشام گۆناى، لێكۆڵەرى سياسى توركيا پێيوايە باباجان و داود ئۆغلۆ بە خواستى خۆيان لە ئاكپارتى جيا نەبووينەوە، بەڵكو لەو پارتە دوور خرانەوە، ئەو ئاڕاستەشى لەدواى ساڵى (2019) گرتيانەبەر بە خواستى خۆيان نەبوو.\nگۆناى لەبەشێكى ترى قسەكانى ئاماژە بەوە دەكات، "ئەو دوو كەسايەتييە لە ئەردۆغان توڕەن و تۆڵەى لێدەكەنەوە، لەلايەكى تريشەوە ئەوان زانياريان لەسەر هەندێك مامەڵەى پارتەكەيان لە ساڵانى پێشوو هەيە، چونكە داود ئۆغلۆ بەردەوام قسە لە بڵاوكردنەوەى ئەو زانيارييانە دەكات و هەڕەشەى ئەوە دەكات زانيارييەكان لە دەزگاكانى راگەياندن بڵاودەكاتەوە، بەڵام بەبێئەوەى ناوەڕۆكى زانيارييەكان باس بكات، بەڵكو تەنيا باس لەلايەنێكى ئەو قۆناغە دەكات كە خۆى تێيدا كارى كردووە."\nداود ئۆغلۆ چەند پۆستێكى بڕيووە، سەرەتا راوێژكارى ئەردۆغان بوو، لە پۆستى سەرۆك وەزيران، پاشان بووە وەزيرى دەرەوە، لە (2014) بووە سەرۆك وەزيران و سەرۆكى ئاكپارتى.\nعەلى باباجان كە ئەويش لە (2019) دەستى لە ئاكپارتى كێشايەوە، يەكێكە لە دامەزرێنەرانى ئەو پارتە لە (2001) لە ساڵى (2002) بووە ئەندام پەرلەمان لە بازنەى ئەنقەرە.\nلە يەكەم حكومەتى ئاكپارتى لە ساڵى (2002) بووە وەزيرى دارايى، بچووكترين وەزيرى حكومەتەكە بوو، كە ئەو كاتە تەمەنى (35) بوو.\nگۆناى لە بەشێكى ترى قسەكانى روونى دەكاتەوە، "جيابوونەوەى ئەو دوو كەسايەتييە دواى ئەوە بوو لەگەڵ ئەردۆغان گەيشتنە بنبەست، بەڵام باباجان رێگەكەى لە هەموو ئەوانەى بەشدار بوون لە دامەزراندنى ئاكپارتى جياكردەوە، كە لەو كاتەوەى لە پارتەكەى ئەربەكان جيابوونەوە هاوڕێ بوون."\nئەو لێكۆڵەرە توركە تيشك دەخاتە سەر ئەوەش، "لەدواى گۆڕينى سيستەمى توركيا بۆ سەرۆكايەتى داود ئۆغلۆ و باباجان پێگەيەكيان لە پێكهاتەى وەزارى ئەردۆغان نەبوو، چونكە ئەردۆغان ئەوانەى (100%) پۆستەكانى بەوان دا كە لەڕووى فيكرييەوە لێى نزيكبوون و هيچ رەخنەيەكيان لە بڕيارەكانى نەدەگرت."\nگۆناى باس لەوەش دەكات، "كاروبارەكان لە دواى سيستەمى سەرۆكايى گۆڕان، دەسەڵات بە دەستى يەك كەس بوو، ئەو بڕيارى دەردەكرد و وەزيرەكان جێبەجێيان دەكرد، لەو سۆنگەيەوە پارتەكانى لێ جيابۆوە، هەڵوێستەكانى ئێستايان بەرانبەر ئەردۆغان و پارتەكەى لە هەستێكى تۆڵەكردنەوە و رێزنەگرتنى رابردوويان و تۆمەتباركردنيانە بە خيانەت سەرچاوەى گرتووە."\nموهەند حافز ئۆغلۆ، ئەكاديمى و لێكۆڵەرى سياسى پێيوايە، "ئەو رەخنانەى داود ئۆغلۆ و باباجان لە سياسەتە ناوخۆيى و دەرەكييەكانى ئەردۆغان دەيگرن، هۆكارى جۆراوجۆرى هەيە."\nلە بەشێكى ترى قسەكانى حافز ئۆغلۆ روونيدەكاتەوە، "ئەو دوو كەسايەتييە هەوڵدەدەن خۆيان وا دەربخەن كە ئەوانن چارەسەرى ئەو كێشانە دەكەن كە هاووڵاتيان گيرۆدەى بوونە، بۆ نموونە پەيام بۆ ئۆپۆزيسيۆن دەنێرن يەكگرتوو بن و بەرەو قۆناغێكى نوێى ناوخۆى هەنگاو بنێنن، بەڵام هۆكارى جيابوونەوە ململانێى شەخسى سياسى بوو."\nلەبەشێكى ترى قسەكانى ئەو لێكۆڵەرە توركە رادەگەينێت، "ناردنى پەيام بۆ جەماوەر ناوەڕەكۆكەكەى ئەوەيە كە ئێمە دەزانين هەڵەكان و چارەسەرييەكان پێويستە لە كوێ بخرێتە روو، چونكە ئێمە پێشتر لە ناوەندى بڕيارى بووينە، ئەوەى ئێمە دەيزانين خەڵكانى تر نايزانن."\nسەبارەت بەو هەوڵانەيان حافز ئۆغلۆ پێيوايە، بەهۆى نەبوونى پڕۆژەى كامڵ لێدوانەكانيان زياتر لە بانگەشەى حزبى و شەخسى نزيكترە، بەبێ هەبوونى پڕۆژيەك كە خرابێتە بەردەم جەماوەر."\nبۆچى ئاماژەدان بە ململانێ؟\nلەسەرەتاى ئەو مانگە نووسينگەى داواكارى گشتى لە دادگاى باڵا ژمارەى ئەندامانى پارتە سياسيەكانى نوێكردەوە، بەگوێرەى ژمارانەى لەسەر ماڵپەڕى فەرمى داواكارى گشتى بڵاوكرايتەوە، ئاكپارتى (11) مليۆن و (64) هەزار و (747) ئەندامى هەيە، جەهەپە مليۆنێك و (312) هەزار و (891) ئەندامى هەيە.\nپارتى ئايندە ژمارەى ئەندامەكانى دەگاتە (45) هەزار و (682) ئەندامى هەيە، پارتى ديموكراسى و پێشكەوتن (102) هەزار و (896) ئەندامى هەيە.\nسەبارەت بەو ژمارانە چاودێرانى دۆخى ناوخۆى توركيا پێيانوايە، پارتەكەى باباجان و داود ئۆغلۆ ناتوانن وەك ركابەرێكى ئەردۆغان بچنە ناو ئەو پڕۆسەيە، سەرەڕاى ئەوەش هەوڵدەدەن لەناو نەخشەى سياسى ناوخۆيى بەتايبەت لە پەرلەمان خۆيان وەك ركابەرى سياسى جێ بكەنەوە، چونكە ساڵى داهاتوو يەكەم هەڵبژاردنە پارتى ئايندە و ديموكراسى و پێشكەوتن بەشدار دەبن.\nسەبارەت بە خۆ كانديدكردنيان، حافز ئۆغلۆ پێيوايە، لەوانەيە ئامانجيان لەم بەشدارييە فشار خستنە سەر پارتە ئۆپۆزيسيۆنەكان بێت، كە هەوڵى دۆزينەوەى كانديدێك دەدەن."\nپرسى كانديدكردنيش لەلايەن چەند سەركردەيەكى پارتەكانى تريش باس دەكرێت، هۆكارەكاشى دوو خاڵە:\nيەكەم، رێكنەكەوتنە لەسەر كاندێك بۆ رووبەڕووبوونەوەى ئەردۆغان.\nدووەم، لەپێناو چەسپاندى دەنگى هەڵبژاردنەكانى داهاتووە، ئەوەش هەوڵێكە بۆ سەرنەكەوتنى كاندى هاوپەيمانى گەل.\nهەر سەبارەت بەو پرسە، فيراس ريزوان ئۆغلۆ، لێكۆڵەرى سياسى دەڵێت، "ئەو ئينشيقاقە حزبيانە پەيوەستە بە گەورەبوونى دەوڵەت لە كاروبارە سياسيەكان و گۆڕانكارى لە نەوەكان، حاڵەتى داود ئۆغلۆ و باباجان حاڵەتێكى جياواز نييە، بەڵكو ئينشيقاق لە جەهەپەش و پارتى چاكە و پارتەكانى ترى سەربە ئۆپۆزيسيۆنيش روويداوە."


nazm 13/12/2018 - 16:30 بڵاوکراوەتەوە لە هەواڵ/كوردستانی\nسه‌رچاوه‌یه‌كی سیاسی ئه‌مرۆ پێنجشه‌مه ئاشكرای كردوه حزبی بزوتنه‌وه‌ی گۆران به‌سه‌رجه‌م مه‌رجه‌كانی پارتی دیموكراتی كوردستان رازی بووه بۆئه‌وه‌ی به‌شداری له كابینه‌ی نۆیه‌می حكومه‌تی هه‌رێمی كوردستان بكات، یه‌كێك له‌و مه‌رجه‌كان نابێت باسی ئه‌وه بكات به‌ته‌نیا پارتی هۆكاری كێشه‌كانه له هه‌رێمی كوردستان .\nسه‌رچاوه‌كه به پێگه‌ی به‌غداد توده‌ی راگه‌یاندوه، دوای ئه‌وه‌ی دوێنێ رێكخه‌ری گشتی بزوتنه‌وه‌ی گۆران له‌گه‌ڵ جێگری سه‌رۆكی پارتی له هه‌ولێر كۆبویه‌وه و رێكه‌وتن له‌سه‌ر ئه‌وه‌ی بزوتنه‌وه‌ی گۆران چه‌ند پۆستێك وه‌ربگرێت و به‌شداری حكومه‌تی داهاتوو بكات .\nسه‌رچاوه‌كه ئه‌وه‌شی ئاشكرا كردوه له‌م كۆبونه‌وه‌یه رێكه‌وتوون بزوتنه‌وه‌ی گۆران پۆستی دووه‌می جێگری سه‌رۆكی ئه‌نجومه‌نی وه‌زیران وه‌ربگرێت له‌گه‌ڵ دوو پۆستی وزاری، یه‌كێكیان سیادی بێت ، وه به‌شداری بكات له‌هێزه‌كانی ناوه‌خۆ و پێشمه‌رگه و ئاسایش .\nسه‌رچاوه‌كه ئه‌وه‌شی ئاشكرا كردووه، یه‌كێكی تر له‌مه‌رجه‌كان ئه‌وه‌یه نابێت گۆران ره‌خنه له حكومه‌تی هه‌رێم بگرێت، ئه‌گه‌ر هه‌ر كه‌م كوریه‌ك له‌حكومه‌تی هه‌رێم هه‌بێت، نابێت بڵێت پارتی هۆكاری سه‌ره‌كی كێشه‌كان بووه هه‌روه‌ك له‌ساڵانی رابردوو ئه‌مه‌ی ده‌گوت.


تەنیا چەند کەسێک یادی شەهیدانی بینا سووتاوەکەی سیراوانیان کردەوە – کوردی – RojNews.News\n06/08/2020 - 2:13:44 pm\nتەنیا چەند کەسێکی کەم یادی شەهیدانی بینا سووتاوەکەی سیروان-یان کردەوە، بەڕێوەبەری بەڕێوەبەرایەتیی شەهیدان و ئەنفالکراوانی هەڵەبجەش، هۆکارەکەی دەگەڕێنێتەوە بۆ پابەند بوون بە ڕێنماییە تەندروستتییەکانەوە.\nئەمڕۆ ساڵیادی شەهیدانی بینا سووتاوەکەی سیروان بوو، کە ٣٤ ساڵ بەر لە ئێستا و لەکاتی شەڕی نێوان عێراق ئێران-دا، بەشێک لە هاوڵاتیانی هەڵەبجە و هەورامان لەناو بینای خوێندنگایەکی شارەدێی سیروان-دا خۆیان حەشار دا، بەڵام بەر تۆپی دەوڵەتی ئێران کەوت و نزیکەی ٢٠٠ هاوڵاتی شەهیدبوون و ٥٠ی دیکەش بریندار بوون.\nساڵانە بە مەراسیمی تایبەت ئەو یادە دەکرایەوە، بەڵام ئەمساڵ تەنیا بەشێک لە کارمەندانی مۆنۆمێنتی هەڵەبجە و بەڕێوەبەرایەتیی کاروباری شەهیدان، لەناو بینا سووتاوەکەدا و بە چەند خولەکێک وەستان بە بێدەنگیی، یادی شەهیدانی ئەو کۆمەڵکوژییەیان کردەوە.\nكامەران مستەفا، بەڕێوەبەری بەڕێوەبەرایەتی کاروباری شەهیدان و ئەنفالكراوان لە هەڵەبجە، بە ڕۆژنامەنووسانی ڕاگەیاند: ئێمە هەموو ساڵێك یادی ئەو شەهیدانە بەرز ڕادەگرین، بەڵام ئەمساڵ بەهۆی پاپەندبوون بەڕێنماییەكانی وەزارەتی تەندروستیی و ناوخۆ، هیچ مەراسیمێكمان ئەنجامنەدا.\nلای خۆشیەوە هێمن حەمەحسێن، بەڕێوەبەری شارەدێی سیروان بە ڕۆژنیوزی وت: ئەم بینایە لەم ساڵانەی ڕابردوودا كۆمەڵێك وێنەی یادەوەری تێدا هەڵواسراوە، بەڵام بەهۆی نەبوونی كارمەندەوە دەرگاكەی بەردەوام داخراوە، ئەگەر میوانێكیش بێت ناتوانین بیهێنینە ئێرە، هیواداریشین لەناو بیناكەدا هۆڵێكی شایستە بكرێتەوە بۆ ئەوەی یادەكەی تێدا بكەینەوە.\nبەڕێوەبەری شارەدێی سیروان، داواشیکرد، هەموو ئەو ئیمتیازاتانەی كەسوكاری شەهیدان هەیانە، بە کەسوکاری ئەم شەهیدانەش بدرێت، وەك پێدانی خانوو، زەوی و دامەزراندن، وتیشی: تەنها بەبڕە پارەیەكی كەمی شەهیدانەیان بۆ كراوە، بەهۆی ئەوەی گلەییان لە حکومەت هەیە، كەسوكاری شەهیدان وەك پێویست بەشداریی لەیادەكەدا ناكەن.\nبینا سوتاوەكە قوتابخانەیەكی تەوا نەكراو بوو لەو كاتەدا، چەندین كابینەی حكومەت گۆڕاوە، تائێستا نەتوانراوە بكرێتە مۆنۆمێنتێكی شایستە بۆ ئەوەی خەڵكی سەردانی بكات، تەنها چەند ژوورێكی نەبێت وێنەو ناوی بەشێك لەشەهیدەكانی تێدا هەڵواسراوە.


حه‌له‌ب.. ده‌ستدرێژی سێكسی ده‌كرێته‌سه‌ر كچێكی ته‌مه‌ن 12 ساڵان\n"دانیشتوانی ناوچه‌كه‌ی توڕه‌ن"\nKurdistan24 هه‌ولێر 19:22 2022/05/31\nكچێكی ته‌مه‌ن 12 ساڵان ده‌ستدرێژی ده‌كرێته‌سه‌ر\nسووریا روانگه‌ی سووری بۆ مافه‌كانی مرۆڤ ده‌ستدرێژی سێكسی كچ\nله شاری ئه‌لباب، رۆژهه‌ڵاتی پارێزگای حه‌له‌ب له باكووری سووریا، كچێكی ته‌مه‌ن 12 ساڵان له‌لایه‌ن خاوه‌نی چێشتخانه‌یه‌كه‌وه ده‌ستدرێژی كراوه‌ته‌سه‌ر و له‌لایه‌ن پۆلیسی ناوچه‌كه ده‌ستگیركرا.\nبه گوێره‌ی هه‌واڵێكی روانگه‌ی سووری بۆ مافه‌كانی مرۆڤ، كچێكی ته‌مه‌ن 12 ساڵان له شاری ئه‌لباب "رۆژهه‌ڵاتی حه‌له‌ب" له‌لایه‌ن خاوه‌نی چێشتخانه‌یه‌كی ناوچه‌كه‌یان ده‌ستدرێژی كراوه‌ته‌سه‌ر، به‌هۆیه‌وه دانیشتوانی ناوچه‌كه توڕه‌ن.\nروانگه‌ی سووری بۆ مافه‌كانی مرۆڤ راشیگه‌یاند، ئه‌و كچه 12 ساڵییه له ئاواره‌كانی ناوچه‌ی "ته‌دمور"ـه، به‌ر له پێنج رۆژ له‌لایه‌ن خاوه‌نی چێشتخانه‌یه‌كی ئه‌و ناوچه‌یه بۆ باڵه‌خانه‌یه‌كی ته‌واو نه‌كراو بردراوه و ده‌ستدرێژی سێكسی كراوه‌ته‌سه‌ر، دوای ئاشكرابوونی ده‌ستگیر كراوه.\nهه‌روه‌ها ئه‌وه‌ش خراوه‌ته‌ڕوو، دانیشتوانی ناوچه‌كه له‌به‌رده‌م بنكه‌ی پۆلیس كۆبوونه‌ته‌وه، داوا ده‌كه‌ن تاوانبار سزای تووند بدرێت.\nروانگه‌ی سووری بۆ مافه‌كانی مرۆڤ ئاماژه به‌وه ده‌كات، له‌به‌رامبه‌ر بڵاوكردنه‌وه‌ی زانیاری نادروست (گوایه كچه 12 ساڵییه‌كه دزی له خاوه‌ن چێشتخانه‌كه كردووه، ناوبراویش له باڵه‌خانه‌كه ده‌ستبه‌سه‌ری كردووه)، پاره دراوه.\nئه‌وه‌ش خرایه‌ڕوو، له‌لایه‌ن كه‌سایه‌تییه‌كانی ناوچه‌ی "ته‌دمور" په‌یامی ڤیدیۆیی بڵاو كراوه‌ته‌وه، ئه‌گه‌ر خاوه‌نی چێشتخانه‌كه سزا نه‌درێت، خۆپیشاندانی فراوان رێك ده‌خرێت، له‌به‌رامبه‌ردا پۆلیس به‌ڵێنی داوه سزای تاوانبار بدات.\nشاری ئه‌لباب میلیشیاكانی نزیك له توركیا تێدا باڵا ده‌سته، به‌رده‌وام رووداوی هاوشێوه‌ی تێدا رووده‌دات و كه‌سیش سزا نادرێت.


سیناتۆرێکی دیاری كۆمارییه‌كان رایگه‌یاند، په‌یوه‌ندییه‌كی ته‌له‌فۆنی له‌گه‌ڵ مه‌زڵووم عه‌بدی، فه‌رمانده‌ی هه‌سه‌ده كردووه و تێیدا ئه‌و فه‌رمانده‌یه هه‌وڵه‌كانی ئیداره‌ی تره‌مپی به‌رزنرخاندووه بۆ راگرتنی توندوتیژییه‌كان.\nلیندسی گراهام، سیناتۆری دیاری كۆمارییه‌كان له چەند تویتێکدا ئه‌وه‌ی خستووه‌ته‌ڕوو، مه‌زڵووم عه‌بدی نیگه‌رانی خۆی له‌و رێككه‌وتنی ئاگربه‌سته نیشانداوه و راشیگه‌یاندووه، به هیچ شێوه‌یه‌ك قه‌بووڵی ئه‌وه ناكه‌ن پاكتاوی نه‌ژادی به‌رامبه‌ر به كورد بكرێت، كه ئه‌نقه‌ره پێشنیازی كردووه.\nئەو کاندیدەی کۆماررییەکان ناوه‌ڕۆكی په‌یوه‌ندییه ته‌له‌فۆنییه‌كه‌ی لەگەڵ مەزڵوم کۆبانێ ئاشكرا كردووه و باس له‌وه ده‌كات كه مه‌زڵوم عه‌بدی ئه‌وه‌ی خستووه‌ته‌ڕوو، ناوچه‌ی ئارام له‌لایه‌ن كورده‌وه قه‌بووڵكراوه، به‌ڵام به ئۆپراسیۆنی سه‌ربازی كه ده‌بێته هۆی ئاواره‌کردنی سه‌دان هه‌زار كه‌س ناگوترێت ناوچه‌ی ئارام، به‌ڵكو ئه‌وه پاكتاوی نه‌ژادییه.\nگراهام ئەوەشی وتووە، هیواداره بگه‌نه ره‌وشێك هیچ لایه‌نێك زیانی پێنەگات و ده‌ڵێت، "هاوشێوه‌ی مه‌زڵووم عه‌بدی نیگه‌رانم، پێمگوت له نزیكه‌وه ئاگاداری ره‌وشه‌كه ده‌بین و له‌و گرفته‌شدا كۆنگرێس هاوسۆزه له‌گه‌ڵ كورد".


RUWANGE |----------------| ڕوانگه: August 2011\nتیڵگرافی تاجرانی مه‌هابادی بۆ ده‌سته‌ی نوێنه‌رایه‌تی کوردستان و ئازه‌ربایجان له تاران\nپێشتر ده‌قی چه‌ند تێلگرافێکمان بڵاو کرده‌وه که له ڕۆژنامه‌ی "آذربایجان" دا چاپ کراون و له کاتی بوونی ده‌سته‌ی نوێنه‌رایه‌تی کوردستان و ئازه‌ربایجان له تاران [ بانه‌مه‌ڕی 1325/ئاوریلی 1946 ] له لایه‌ن کۆڕ و کۆمه‌ڵی جۆر به جۆره‌وه بۆ ئه‌وان نێردراوه. ئه‌م تێلگرافه‌ی خواره‌وه‌ش تاجرانی مه‌هابادی ناردوویانه.\nآذربایجان. ژماره‌ی 196. یه‌کشه‌مۆ 22ی بانه‌مه‌ڕی 1325ی هه‌تاوی\nئه‌و تێلگڕافانه‌ی له لایه‌ن چینه‌کانی جۆر به جۆری ئازه‌ربایجانه‌وه بۆ ئه‌و نوێنه‌رانه‌ی چووه که ناردراون بۆ تاران تێلگڕاف له لایه‌ن تاجرانی مه‌هابادی.\nسه‌رۆکوه‌زیری ئازه‌ربایجان جه‌نابی ئاغای پیشه‌وه‌ری\nسه‌رۆکوه‌زیری ئێران جه‌نابی ئاغای قه‌وامولسه‌لته‌نه\nڕوونووس بۆ نوێنه‌رانی به‌ڕێزی کوردستان جه‌نابی ئاغایانی ئه‌بولقاسمی سه‌دری قازی ومحه‌مه‌د حوسێن خانی سه‌یفی قازی و نوێنه‌رانی به‌رزی ئازه‌ربایجان\nڕوونووس بۆ ڕۆژنامه‌کانی ایران ما، آزادگان، فرمان، نجات ایران، رهبر، ظفر، داریا، کوهستان:\nبه‌وپه‌ڕی ڕێزه‌وه به عه‌رزتان ڕاده‌گه‌یێنین هه‌روه‌ک نوێنه‌رانی به‌ڕێز ئاگادارن ساڵانی دوور ودرێژ بوو بار و دۆخی ژیانی میلله‌ت و ووڵات و هێمنایه‌تی کۆمه‌ڵایه‌تی و ئابووری و سیاسی له چنگ مه‌ئموورانی کۆنه‌په‌رست و خوێنخۆر دابوو و ئه‌وپه‌ڕی زوڵم و زۆردارییان له نه‌ته‌وه‌ی نه‌جیبی کورد ده‌کرد و درێژه‌یان ده‌دا به ئاکاری فاشیستی خۆیان له کوردستان دا، بۆیه به ناچاری نه‌ته‌وه‌ی به جه‌رگ و قاره‌مانی کورد به پێرۆیی له مافی چه‌ندین هه‌زار ساڵه‌ی خۆی و بۆ نه‌فه‌وتانی ده‌ستی به خه‌بات کرد و له پێناو ئازادی دا که سه‌رمه‌شقی ئه‌ژدادی ئێمه بووه ڕاپه‌ڕی و به باشترێن شێوه‌ی ئێستای دنیای شارستانی توانیویه ووڵاتی خۆی له زنجیری یه‌خسیری و کۆیله‌تیی کارگێڕانی فاشیستی ڕزگار بکا و هێمنی و ئاسایشتی پێویست له سه‌رتاسه‌ری خاکی کوردستان دابمه‌زرێنێ و کوردستان بخاته نێو شارێیانی پێشکه‌وتن. بۆیه، داوخوازی سه‌قامگیری و ئازادی هه‌لومه‌رجی ئێستای ئه‌و نه‌ته‌وه‌یه تا ئه‌به‌د ده‌که‌ین و چاوه‌ڕوانین ته‌واوی هێزی خۆتان وه‌کار بخه‌ن بۆ ئه‌وه‌ی هه‌ستی پاکی ئێمه بریندار نه‌بێ.\nبازرگانانی مه‌هاباد: محه‌مه‌دی ساڵح زاده،محه‌مه‌دی حه‌کیم زاده، حاجی سه‌عیدی که‌رباسیان، حه‌سه‌نی وه‌لی زاده ،حاجی که‌ریمی په‌نجه‌وی، مرادیان، شێخ عه‌بدوڵای شه‌ریفی، برایمی فه‌همی، حاجی محه‌مه‌د ئه‌مینی ره‌حیم زاده، ساڵحی خه‌رازی،حا‌میدی حه‌میدی، عه‌بدوڵا حوسێنی،ڕه‌شیدی شافیعی،مسته‌فای مه‌حموودزاده،مسته‌فای بلووری،سه‌عیدی ساڵحیان،سه‌دیقی بلووریان،حاجی ڕه‌حمانی شێربه‌گی،ئه‌حمه‌دی وه‌لی زاده،ڕه‌حمه‌تی داودی،سه‌ید جامی جه‌عفه‌ری،سه‌عیدی خوسره‌وی،حاجی سه‌ید ڕه‌حمان حوسێنی، محه‌مه‌د ڕه‌سووڵی کاکاغازاده،قاسمی وه‌ته‌میشی،حاجی ئه‌حمه‌دی داودی،ڕه‌سووڵی سه‌ڵماسی،حوسێنی داودی،که‌ریمی ڕه‌شیدی،حه‌سه‌نی وه‌لی زاده،غه‌نی شافیعی،حامیدی بلووریان،غه‌فووری ڕه‌سووڵی،حه‌سه‌نی داودی،عه‌بدوڵا سه‌ییدی،عه‌بدوڵا که‌ریمی،سه‌ید مه‌جیدی حوسێنی.\nله ڕاسته‌وه بۆچه‌پ: که‌ریمی ئه‌حمه‌ده‌ین،ڕه‌شید (سووره)ی شافیعی، حه‌مه‌ده‌مینی ڕه‌حیمزاده،مسته‌فای سوڵتانیان، حه‌سه‌نی فه‌تتاحی قازی.\nتێبینی: ئه‌م وێنه‌یه ڕاسته‌و ڕاست پێوه‌ندی به‌و تیڵگڕافه‌وه نییه، به‌ڵام دوو له‌و که‌سانه‌ی ئه‌م تێلگرافه‌یان ئیمزا کردووه واته ڕه‌شیدی شافیعی و حه‌مه‌ده‌مینی ڕه‌حیمزاده له‌و وێنه‌یه دا ده‌بیندرێن.که‌ریمی ئه‌حمه‌ده‌ین و مسته‌فای سوڵتانیان له کاربه‌ده‌ستانی کۆماری کوردستان بوون و حه‌سه‌نی فه‌تتاحی قازی ش ئه‌فسه‌ری ئه‌ڕته‌شی ئێران بوو. ئه‌م وێنه مێژووییه به سپاسه‌وه له لایه‌ن کاک مسته‌فای ئه‌حمه‌ده‌ین بۆ "ڕوانگه" ناردراوه و ده‌بێ له به‌رایی ساڵانی 1940ی هه‌تاوی هه‌ڵگیرابێ.\nPosted by Ruwange --- ڕوانگه at 6:28 PM 0 comments Links to this post\nپێرۆزبێ 25ی گه‌لاوێژ ڕۆژی دامه‌زرانی کۆمه‌ڵه‌ی ژێکاف وجێژنی 71 ساڵه‌ی حیزبی دێمۆکراتی کوردستان\nپێرۆز بێ 25ی گه‌لاوێژی 1321 هه‌تاوی [16ی ئووتی 1942 زایینی ] ڕۆژی دامه‌زرانی کۆمه‌ڵه‌ی ژیانی کورد و جێژنی 71 ساڵه‌ی دامه‌زرانی حیزبی دێمۆکڕاتی کوردستان\nبه بۆنه‌ی 25ی گه‌لاوێژ وێنه‌ی دامه‌زرێنه‌رانی کۆمه‌ڵه‌ی ژێکاف لێره دا بڵاو ده‌که‌ینه‌وه\nحوسێنی زێڕینگه‌ران (فرووهه‌ر) کاوه 1، ئه‌ندامی ژماره 1 و یه‌که‌م سه‌رۆکی کۆمه‌ڵه\nئه‌گه‌ر چی له سه‌روبه‌ندی دیکتاتۆری ڕه‌زا شای په‌هله‌وی دا له موکریان "حیزبی ئازادیی کوردستان" پێک هات،به‌ڵام مه‌ڕامنامه‌که‌ی چه‌ند ساڵ دواتر، 1942،بڵاو بووه‌وه که عه‌زیزی زه‌ندی نووسیویه. له به‌ر ئه‌وه‌ی هێندێک له دامه‌زرێنه‌رانی کۆمه‌ڵه‌ی ژێکاف له "حیزبی ئازادیی کوردستان"یش دا ئه‌ندام بوون هێندێک مێژوونووس تاریخی دامه‌زرانی کۆمه‌له ده‌بنه‌وه ساڵی 38-1937.هیچ به‌ڵگه‌یه‌ک به ده‌سته‌وه نییه نیشان بدا  ژێکاف درێژه‌ده‌ری چالاکی حیزبی ئازادیی کوردستان بوو بێ. بۆیه ده‌بێ 25ی گه‌لاوێژی 1321 هه‌تاوی به پێی به‌ڵگه‌ی نووسراو و چاپکراوی کۆمه‌ڵه خۆی به تاریخی ڕه‌سمی دامه زراندنی ئه‌و ڕێکخراوه‌یه دا بندرێ.\nقاسمی قادریی قازی، ق.ق.ق.پیاو، ئه‌ندامی ژماره 1053، سه‌رۆکی نوێنه‌رانی ژ.ك. له دیداری سێ سنوور\nماوه‌یه‌کی کورت به‌ر له ڕاگه‌یاندنی " ده‌وڵه‌تی جمهوری کوردستان" کۆمه‌ڵه‌ی ژێکاف به بێ ئه‌وه‌ی هیچ سه‌نه‌دێک له مه‌ڕ هه‌ڵوه‌شانی به ده‌سته‌وه بێ، نێوی گۆڕدرا و وه‌ک حیزبی دێمۆکراتی کوردستان درێژه‌ی به خه‌باتی خۆی دا و له سه‌روبه‌ندی چالاکی یه‌کساڵ و دوومانگی سه‌ره‌تایی حیزبی دێمۆکڕاتی کوردستان و سه‌رده‌می کۆمار دا سه‌ره‌ڕای هیندێک جیاوازی له به‌رنامه‌ی کۆمه‌ڵه‌ی ژێکاف و حیزبی دێمۆکڕاتی کوردستان دا چوار ساڵ خه‌باتی کۆمه‌له به تاریخی حیزب داندراوه و هه‌ر بۆیه‌ش ئێستا 25ی گه‌لاوێژ وه‌ک ڕۆژی دامه‌زرانی حیزبی دێمۆکراتی کوردستان ا-وه‌رگیراوه، ئه‌و تاریخه ڕۆژی دامه‌زرانی کۆمه‌ڵه‌یه نه‌ک حیزبی دێمۆکڕاتی کوردستان.\nعه‌بدولڕه‌حمانی زه‌بیحی، ع.بێژه‌ن 2، گه‌ڕێنه‌نده‌ی گۆڤاری نیشتمان\nله ژماره‌ی 1-ی کوردستان [ پێنجشه‌مۆ 20ی به‌فرانباری 1324ی هه‌تاوی [ 11-ی ژانڤیه‌ی 1946]، بڵاوکه‌ره‌وه‌ی بیری حیزبی دێمۆکڕاتی کوردستان له باسی " گفتوگۆی جه‌نابی قازیی محه‌مه‌د پێشه‌وای به‌رزی کوردستان ده‌گه‌ڵ خاوه‌نانی ڕۆژنامه‌ی تاران" له ووڵامی پرسیاری "چه‌ند وه‌خته ئه‌نگۆ خودموختارن"؟ پێشه‌وا ووڵام ده‌داته‌وه" چوارساڵه خودموختاری داخڵی مان هه‌یه."\nهه‌ر وه‌ها کوردستان له ژماره‌ی 79 دا [ سێشه‌مۆ 29ی گه‌لاوێژی 1325ی هه‌تاوی [ 22 ی ئووتی 1946 ]  له ژێر سه‌ر دێڕی " موباره‌زه‌ی ئازادی و دێمۆکڕاسی ئێمه پێی ده پێنجه‌مین ساڵی خۆی نا" ووتارێکی درێژی به قه‌ڵه‌می سه‌ید محه‌مه‌دی حه‌میدی، سه‌ر نووسه‌ری کوردستان بڵاو کردووه‌ته‌وه. له به‌شێک له‌و ووتاره دا هاتووه:\nمه‌لا عه‌بدوڵای حه‌جۆکێ، داودی، مودیری مه‌دره‌سه‌ی گه‌لاوێژ\n"بۆ هه‌وه‌ڵین جار ئیمه له دوای چوارساڵ به‌ربه‌ره‌کانی له ڕێگای ئازادی و دێمۆکڕاسی و ده‌گه‌ڵ هه‌زاران گرێ پووچکه و موشکیلاتی ئیجتیماعی و سیاسی و مادی و مه‌عنه‌وی ئه‌وڕۆ به ئاشکرایی وله که‌ماڵی قووه‌تدا و له کاتێکدا که هێزی چه‌کدارمان دامه‌زراندوه ، هه‌زاران فیدائیمان له سنووری کوردستاندا بۆ پاسه‌وانی داناوه و به حاڵه‌تێکی ئازاد و سه‌ربه‌ست ڕۆژنامه و گۆڤاری میللی خۆمان به دونیا دا بڵاو ده‌که‌ینه‌وه و خوێندنی زمانی بێگانه‌مان له مه‌داریسدا به زمانی زکماکی خۆمان گۆڕیوه‌ته‌وه و هه‌زاران ئیسلاحاتی سیاسی و عیمرانیمان له ماوه‌یه‌کی كه‌مدا ئه‌نجام داوه و ده‌رکه‌یه‌کی هومێدمان به دوارۆژ له ڕووی میله‌تی کورده‌وه کردۆته‌وه، پێ ده پێنجه‌مین ساڵی دامه‌زراندنی خۆی ده‌نێ.\nمه‌لا قادری موده‌ره‌سی، ق.م.ڕه‌وادی م ئه‌ندامی هه‌یئه‌تی ئیستیشاری\nموئه‌سیسین و ئه‌ندامه‌کانی ئازا و تێگه‌یشتووی ئه‌م حیزبه موقه‌ده‌سه چوار ساڵ له به‌رانبه‌ر گه‌رد و لوولی سامناکی مورته‌جعین و له موقابیل زه‌بر و زه‌نگی دێوی ڕق هه‌ڵستاو و برینداری ئیستعمار هه‌میشه له سه‌ر پێ ڕاوه‌ستان و نێو چاوانی پاکی خۆیان له به‌رانبه‌ر گولله تۆپی دوژمنانی ئازادی دا کرده سپه‌ر و به‌ره‌نگاریان له هه‌ر به‌رهه‌ڵستێک کرد که پێچه‌وانه‌ی ئازادیی کوردستان ده‌هاته سه‌ر ڕێگا. مورته‌جعین زۆریان په‌له‌قاژێ کرد که ئاور‌ی نیشتمان په‌رستی له\nمحه‌مه‌دی نانه‌وازاده، به‌رپرسی نیزامی کۆمه‌ڵه\nدلێ ئێمه دا بکوژێننه‌وه، به‌ڵام هه‌ر که‌س ده دڵی خۆیدا خیاڵێکی خراپی ده‌رحه‌ق به‌م ئاوره موقه‌ده‌سه جێ کرده‌وه ئاوری غه‌زه‌ب گڕی تێبه‌ر دا و له پێش چاوی دۆست و دوژمن بوو به کۆی زووحاڵ و جگه له به‌دنێوی دنیا و ئاخیره‌ت، خه‌جالێتێکی چاره‌ناپه‌زیر له به‌ر چاوی میله‌تی و دایکی نیشتمانی خۆیدا هه‌تا هه‌تایه زه‌خیره کرد و وه‌کوو کرده‌وه هێشتا ڕه‌فتاری پیس و به‌د کرداری ئه‌و ناحه‌زانه‌ی که به دوژمنایه‌تی ئه‌ندامه له خۆ بوردووه‌کانی ئێمه ده‌یانکرد و ده‌یانه‌ویست بۆ مستێ شه‌کر و که‌له‌یه‌ک قه‌ند ئه‌و برایانه‌ی ئێمه ده زیندانی دوژمناندا بڕزێنن له بیر نه‌چووه......."\nسه‌دیقی حه‌یده‌ری ی فارووقی م.ح.لاو 10\nئه‌و دوو هێمایه له سه‌رده‌می کۆمار دا به جوانی و بێ سێودوو ده‌یسه‌لمێنێ ئه‌و ده‌می مێژووی ژێکاف و حیزبی دێمۆکرات لێک هه‌ڵنه‌بڕدراوه.\nمحه‌مه‌د [دڵشاد]ی ڕه‌سووڵی م.نادری\nهه‌موو جووڵانه‌وه‌یه‌کی ناسیۆنالیستی له چوار قوڕنه‌ی دنیا، خراپ یان چاک هه‌میشه حه‌ولی ئه‌وه‌ی داوه ڕابردوویه‌کی درێژتر بۆ خۆی بدۆزێته‌وه و مێژوویه‌کی درێژتر له‌مه‌ڕ خۆی بنووسێته‌وه،\nبه‌ڵام که باس دێته سه‌ر کوردان وه‌زع ڕه‌نگێکی دیکه به خۆیه‌وه ده‌گرێ.\nهه‌ر دوو ئه‌و پارتییه سیاسییانه‌ی ئێستا به نێوی حیزبی دێمۆکڕاتی کوردستان کار ده‌که‌ن له کاتێکدا تاریخی دامه‌زرانی کۆمه‌ڵه‌ی ژیانی کورد به تاریخی دامه‌زرانی خۆیان داده‌نێن که له\nعه‌بدولڕه‌حمانی ئیمامی ئه‌قده‌م ، ع.راد5\nڕاستیدا له‌و ڕۆژه دا حیزبی دێمۆکڕات پێک نه‌هاتووه،له جیاتی 71 ساڵه‌ی دامه‌زرانی خۆیان جێژنی 66 ساڵه‌ی دامه‌زران پێر‌ۆز ده‌که‌ن و که‌س نازانێ به چ هۆیه‌کی مه‌نتیقی خۆیان له‌و 5 ساڵه نه‌بان ده‌که‌ن؟\nآذربایجان ژماره‌ی 363، دووشه‌مۆ 11ی سه‌رماوه‌زی 1325ی هه‌تاوی\nلاپه‌ڕه‌ی 1 و 4\nدۆستایه‌تی گه‌لانی ئازه‌ربایجانی و کورد ئه‌به‌ده‌ییه.هیچ سیاسه‌تێکی ڕه‌ش ناتوانێ ئه‌و دۆستایه‌تییه له نێو به‌رێ. دۆستایه‌تی گه‌لانی کورد و ئازه‌ربایجانی له زه‌مانی کۆنه‌وه به‌رده‌وام بووه.\nنووسینی: حه‌سه‌نی نه‌سیرزاده\nله نیزیکه‌وه به‌سترانه‌وه‌ی به‌رژه‌وه‌ندی ئه‌و دوو گه‌له به‌کدییه‌وه له ئاکامی ئازادی و دۆستایه‌تی نیزیک و مێهره‌وانانه‌ی ئه‌وان پێک هاتووه. به مه‌به‌ستی له نێو بردنی ئازادی و نه‌ته‌وایه‌تی ئه‌و دوو گه‌له دراوسێیه،حه‌ول دراوه ئه‌وان له دۆخی کۆیله‌یه‌تی دا ڕابگیرێن و سیاسه‌تی ڕه‌شی هێزه‌کانی کۆنه‌په‌رست و ئیستیعماری که ئازادیی هه‌موو ئێرانیان خنکاندووه هه‌میشه ئه‌وه بووه کارێکی ئاوا بکه‌ن ئه‌و دوو گه‌له دراوسێیه وه‌ک دوژمن چاو له یه‌کدی بکه‌ن و حه‌ولیان داوه کاره‌ساتی خوێناوییان ده نێو دا ساز که‌ن.\nئه‌و کرده‌وه وه‌یشوومانه‌ی هێزه کۆنه‌په‌رست و ئیستیعمارییه‌کان له زه‌مانی دیکتاتۆریی بیست ساڵه‌ی ڕه‌زا شا دا ئه‌وه‌نده‌ی دیکه‌ش به زه‌بروزه‌نگتر بوو و به مه‌به‌ستی له گیانی یه‌کتر ڕۆهاتنی ئه‌و دوو گه‌له هه‌موو جۆره سیاسه‌تی ڕه‌ش و په‌ست و نه‌شیاوی عاله‌می مرۆڤایه‌تی ده‌کار کرا. له‌و 20 ساڵه دا ئازه‌ربایجان و به تایبه‌تی گه‌لی کورد ژیانی خۆی له به‌ندیخانه و دوور ووڵاتی، ئه‌شکه‌نجه‌ی دڵ تاوێن و کاره‌ساتی خوێناوی ، زوڵمی بێ سنوو و فرمێسکی نێو چاوان دا تێپه‌ر کرد.\nئێستا له به‌ر دۆستایه‌تی نیزیکی ئه‌و دوو گه‌له و ئه‌و ئازادییه‌ی که به خوێنی خۆیان به ده‌ستیان هێناوه،ژیانێکی هێور و ئاسووده‌یان هه‌یه، به‌ڵام ئه‌و دو گه‌له برایه دوای دابین کردنی ئازادی خۆیان، خۆیان له پچووککرانه‌وه، سووکایه‌تی پێکران و کرده‌وه‌ی ئه‌وتۆی که له عاله‌می مڕۆڤایه‌تی ناشێن ڕزگار کردووه.\nگه‌لی کورد و ئازه‌ربایجانی که ئه‌م نێعمه‌ته ده‌بینن هیچ کاتێک ئه‌شکه‌نجه و زۆرداری بیست ساڵه‌یان له بیر نه‌کردووه و له‌بێر ناکه‌ن.ئه‌و گه‌لانه هه‌میشه به چاوی نه‌فره‌ته‌وه ته‌ماشای بکه‌رانی ئه‌و کاره‌ساتانه ده‌که‌ن.\nئێستا ئه‌و دوو گه‌له دراوسێ و برایه زۆر باش تێگه‌یشتوون بنچینه‌ی ئازادیی ئه‌وان ته‌نێ دۆستایه‌تی نیزیکی نێوانیان و یارمه‌تی یه‌کتر کردنیانه له هه‌موو ڕوویه‌که‌وه.\nگه‌لی ئازه‌ربایجان ئه‌و ڕێز و حورمه‌ته‌ی له ئازادی خۆی ده‌گرێ هه‌ر به‌و چاوی ڕێزه‌ش له ئازادیی گه‌لی کورد و زمانی دایکی وی ده‌ڕوانێ. گه‌لی ئازه‌ربایجان و له پێشدا فیرقه‌که‌مان به‌هه‌موو جۆر له نیزیکه‌وه یارمه‌تی کردووه به کولتووری نه‌ته‌وه‌یی کورد و پێشکه‌وتنی. بۆ ئه‌وه‌ی ڕۆڵه‌ی کورد وه‌کوو کادر په‌روه‌رده و ئاماده بکرێن له خوێندنگه‌کانی ئازه‌ربایجان دا به سه‌دان ڕۆڵه‌ی کورد وه‌رگیراون.چونکوو ئازه‌ربایجان و گه‌لی کورد زۆر باش له‌و ڕاستییه تێگه‌یشتوون که هێزه کۆنه‌په‌رست و ئیستیعمارییه‌کان هه‌میشه ویستوویانه ئێمه له دۆخی نه‌خوێنده‌واری و جه‌هاله‌ت دا ڕابگرن و ئه‌وه به‌کار بهێنن بۆ ئه‌وه‌ی ئه‌و دوو برایه دۆژمنایه‌تی یه‌کدی بکه‌ن. هه‌ر بۆیه‌شه،ئه‌وان قه‌ت ده‌ره‌تانیان نه‌داوه له‌و ووڵاتانه دا وه‌جاغی کولتوور و شارستانییه‌ت دابگیرسێ. ئێستا دیسان ده‌ڵاڵه کۆنه‌کاره‌کان خه‌ریکی دیتنه‌وه‌ی بازاڕن بۆ خورد کردنه‌وه‌ی سیاسه‌ته تێک ڕووخاوه‌کانیان.\nحکوومه‌تی تاران له ژێر په‌رده‌ی "نیازپاکی" تیلگرافێکی پڕ له ده‌ک و دۆڵابی بۆ ڕێبه‌ری گه‌لی کورد ئاغای قازیی محه‌مه‌د ناردووه.ئازه‌ربایجان و گه‌لی کورد به خوێندنه‌وه‌ی ئه‌و تێلگرافه نه‌خشه وه‌یشوومه‌کانی تارانیان به ڕوونی لێ ئاشکرا ده‌بێ و به نه‌فره‌ته‌وه له‌و سیاسه‌ته ڕه‌شانه ده‌ڕوانن که به مه‌به‌ستی له نێو بردنی ئازادیی ئێران و به‌هێزکردنی پێگه‌ی دیکتاتۆری له ئێراندا به‌ڕێوه‌ده‌چن.\nرێبه‌ی گه‌لی کورد ئاغای قازیی محه‌مه‌د، له لایه‌ن گه‌لی کورده‌وه ووڵامێکی ددانشکێنی داوه‌ته‌وه به‌و تێلگرافه. با ئیدی ده‌ڵاڵ و ده‌سکیسه‌کانی سیاسه‌تی کۆنه‌په‌رستی و ئیستیعماری جوان بزانن که دۆستایه‌تی ئه‌و دووگه‌له پته‌وه و هه‌ڵناوه‌شێ.\nتێلگرافه پڕ له ده‌ک و دۆڵابه‌کانیان و سیاسه‌ته منداربووه‌کانیان بووه‌ته هۆی په‌ره‌سه‌ندنی زیاتری قاره‌مانه‌تی و ئازایه‌تی ئه‌و گه‌له برایانه و ئه‌و دۆستایه‌تییه‌ی له نێوان ئه‌و دوو گه‌له دا هه‌یه. ئه‌و دوگه‌له برایه له پێناو ئازادیی و سه‌ربه‌خۆیی ڕاسته‌قینه‌ی ئێراندا ئاماده‌ی هه‌موو جۆره فیداکارییه‌کن.\nدۆستایه‌تی نێوان گه‌له‌کانمان که ڕۆژ به ڕۆژ پته‌وتر ده‌بێ بووه‌ته هۆی نائارامی هێزه کۆنه‌په‌رست و ئیستیعمارییه‌کان و ده‌ڵاڵه سیآسییه‌کانیان و ده‌ستیان داوه‌ته هه‌موو جۆره فێڵ و ته‌ڵه‌که‌یه‌ک. په‌ندێکی جوانی پێشینیان ده‌ڵێ: " دار قاز، درین قاز، دیبده ئوزون دوشه‌جکسن" ( ئه‌وه‌ی چاڵ بۆ خه‌ڵکی هه‌ڵکه‌نی خۆی تێیده‌که‌وێ). ئه‌و ده‌ڵاڵ و ده‌ستنێژانه‌ی کۆنه‌په‌رستی و ئیستێعماریش که حه‌ولی دوژمنایه‌تی یه‌کدی کردنی گه‌لان ده‌ده‌ن و بۆ له نێو بردنی ئازادی ئاماده‌ن خوێنی برایان بڕژێ و به هه‌زاران خانوو وێران بکرێن و به هه‌زاران هه‌زار ئێرانی بێ سه‌ر له ده‌ریای خوێن دا نوقم بکه‌ن، بێگومان خۆیان له‌و خوێنه دا ده‌خنکێن و له نێو ده‌چن.\nگه‌لانی ئازه‌ربایجانی و کورد وه‌ک هه‌میشه له هه‌مان کاتدا که ڕێز له ئازادی و سه‌ربه‌خۆیی ئێران ده‌گرن هه‌ر ئاواش ئاماده‌نه  ئازادیی خۆیان وه‌ک گلێنه‌ی چاویان بپارێزن.\nبا ئه‌وانه‌ی له به‌ر په‌ستێتی خۆیان له فکری له نێو بردنی ئازادی ئێمه دان باش بزانن ئه‌گه‌ر بێتوو ده‌ستدرێژی بکه‌ن بۆ سه‌ر ئازادیی گه‌لانی ئازه‌ربایجانی و کورد، له ئاست دۆستایه‌تی پته‌و و له هه‌ڵوه‌شان نه‌هاتووی ئه‌و دووگه‌له دا مه‌حو ده‌بنه‌وه و نامێنن. چونکوو ئه‌و دۆستایه‌تییه له ڕۆژانی هه‌ره دژوار و سه‌خت دا وه‌ده‌ست هاتووه و ئه‌و دۆستایه‌تییه بۆ به‌خته‌وه‌ری و خۆشبه‌ختی هه‌ر دووک گه‌ل له ده‌می بوونییه‌وه بووه به ئه‌به‌دی و هه‌ڵوه‌شانی بۆ نییه.\nPosted by Ruwange --- ڕوانگه at 1:04 PM 0 comments Links to this post\nباسی کوردستان له ڕۆژنامه‌ی آذربایجان دا، 19\nبه‌رنامه‌ی کوردی له ڕادیۆی ئازه‌ربایجان دا\nپێشتر له ڕوانگه دا ئه‌و بابه‌ته‌مان بڵاو کرده‌وه که ڕۆژنامه‌ی آذربایجان سه‌باره‌ت به کرانه‌وه‌ی ستاسیۆنی ڕادیۆی ئازه‌ربایجان و به‌شداری پێشه‌وا قازیی محه‌مه‌د له‌و ڕێوڕه‌سمه دا بڵاوی کردووه‌ته‌وه.ئه‌و قسانه‌ی هه‌ژاریشمان ڕاگوێسته ئێره که باسی کارکردن له‌و ڕادیۆیه دا ده‌کا. له ژماره‌ی 315 و 317ی ڕۆژنامه‌ی آذربایجان دا دوو ئاگاداری سه‌باره‌ت به کات و به‌رنامه‌کانی ڕادیۆی ئازه‌ربایجان بڵاو کراونه‌ته‌وه که زانیاری زیاترمان سه‌باره‌ت به به‌رنامه‌ی کوردی ئه‌و ڕادیۆیه له به‌ر ده‌ست ده‌نێ. به‌رنامه‌ی کوردی ڕۆژێ سه‌عاتێک بووه و بابه‌تی جۆر به جۆری تێدا بڵاو کراوه‌ته‌وه.ئه‌و زانیارییه بۆ به دواچوونی مێژووی ڕادیۆی کوردی زۆر گرینگه و له‌وانه‌یه پێشتر به باشی پێی نه‌زاندرا بێ.\nڕادیۆی ئازه‌ربایجان له سه‌ر شه‌پۆلی کورت بڵاو کراوه‌ته‌وه و به پێی نووسێنێکی ڕۆژنامه‌که ده‌ر ده‌که‌وێ، ڕادیۆیه‌کی به‌هێز بووه و له‌و سه‌روبه‌ندی دا ده‌نگی گه‌یشتووه‌ته ئوڕووپاش. ڕۆژنامه‌ی آذربایجان وه‌رگێڕاوی نامه‌ی گوێگرێکی بڵاو کردووه‌ته‌وه که ده‌ڵێ له فه‌ڕانسه به ڕێکوپێکی گوێ له به‌رنامه‌ی ئه‌و ڕادیۆیه به زمانی فه‌ڕانسه‌یی ده‌گرێ.\nئاگاداری سه‌باره‌ت به به‌رنامه‌کانی ڕادیۆی ئازه‌ربایجان ئاوایه:\nآذربایجان ژماره‌ی 315، جومعه 12ی ڕه‌زبه‌ری 1325ی هه‌تاوی\nسه‌رنج بده‌ن – سه‌رنج بده‌ن\nڕادیۆی ئازه‌ربایجان له به‌رواری 10ی مانگی ڕه‌زبه‌ره‌وه هه‌موو ڕۆژێک ئێواران ڕاست له سه‌عات 5ی ته‌واوه‌وه\n(سه‌عات 17) هه‌تا سه‌عات 10ی شه‌و (22) له سه‌ر شه‌پۆلی کورتی 34/49 میتر کار ده‌کا.\nبه‌رنامه‌ی کاری ڕادیۆی ئازه‌ربایجان به‌م شێوه‌یه‌ی خواره‌وه ده‌بێ:\nسه‌عات 4 و 40 ده‌قیقه به ڕێگه‌ی ڕادیۆ سووت لێده‌درێ.\nسه‌عات 4 و 55 ده‌قیقه ئارمی ده‌ستپێکردنی ڕادیۆ بڵاو ده‌کرێته‌وه.\nله سه‌عات 5ی ته‌واو زه‌نگ لێده‌درێ، له دوای زه‌نگ سروودی نه‌ته‌وه‌یی ئازه‌ربایجان بڵاو ده‌کرێته‌وه، له دوای سروود قسه کردن ده‌ستپێده‌کا.\nسه‌عات 17 و 5 ده‌قیقه ده‌نگوباسی نێوخۆ و ده‌ره‌وه به زمانی ئازه‌ربایجانی\nسه‌عات 17 و 15 ده‌قیقه بڵاوکردنه‌وه‌ی کۆنسێرت\nسه‌عات 17 و 45 ده‌قیقه خوێندنه‌وه‌ی ووتار\nسه‌عات 18ی ته‌واو، به‌رنامه به زمانی کوردی\nسه‌عات 18 و 15 ده‌قیقه، پارچه‌ی موسیقای کوردی\nسه‌عات 18 و 25 ده‌قیقه، قسه‌کردنی ئه‌ده‌بی،کۆمه‌ڵایه‌تی،مێژوویی و زانستی\nسه‌عات 18 و 55 ده‌قیقه، پارچه موسیقای کوردی\nسه‌عات 19 و 10 ده‌قیقه، به‌رنامه به زمانی فارسی\nسه‌عات 19 و 40 ده‌قیقه، ده‌نگوباسی نێوخۆ و ده‌ره‌وه و ووتار به زمانی ئازه‌ربایجانی\nسه‌عات 20ی ته‌واو، کۆنسێرت\nسه‌عات 20 و 40 ده‌قیقه به‌رنامه به زمانی ڕووسی\nسه‌عات 21ی ته‌واو، به‌رنامه به زمانی فه‌رانسه‌یی\nسه‌عات 21 و 20 ده‌قیقه به‌رنامه به زمانی هه‌رمه‌نی و ئاسۆری\nموسیقای هه‌ڵپه‌ڕکێ، هه‌وا فێر کردن\nسه‌عات 21 و 35 ده‌قیقه سه‌ردێڕی ڕۆژنامه‌کان به زمانی ئازه‌ربایجانی\nله سه‌عات 22ی ته‌واو دا به‌رنامه‌ی ڕادیۆی ئازه‌ربایجان کۆتایی دێ\nسه‌دری کۆمیته‌ی ڕادیۆی ئازه‌ربایجان\nقاسمی چێشم ئازه‌ر\nپێرۆزبێ 25ی گه‌لاوێژ ڕۆژی دامه‌زرانی کۆمه‌ڵه‌ی ژێک...


سەرۆكێكی باش، یان دەستەبەر؟\n2018-10-30 19:05 316 جار بینراوە کۆمێنت\nلەعێراقدا، زۆربەی وەزیرەكانی كابینەكەی بەرێز (عادل عەبدولمەهدی) لەدانیشتنی پەرلەمانی عێراقدا (19/10/2018) پەسەند كران. باقیەكەی كەوتۆتە گرێكوێرەی ململانێی لایەنە سیاسیەكان. هەر لە سوێندخواردنەكەوە دەركەوت كەوا:\nكێشەی بنچینەیی بەرێز عەبدولمەهدی، ئەوەیە، كە كاندیدی رێك نەكەوتنی لایەنە شیعەكانە، لەسەر كاندیدی دڵخوازیان. واتا: رێك نەكەوتون لەسەر بەرێز سەرۆك وەزیران رێك بكەوون. بەڵكو دوای ئەوەی لەناوخۆیاندا، لەسەر ئەو كاندیدانەی ناویان بۆ سەرۆك وەزیران، لەئارادا بوون، (عادل)یان بەگونجاوترینیان زانیووە.\nبەندە، وەكو زۆر لەسیاسەتمەدارانی تری شارەزای هێزو كەسایەتیە سیاسیەكانی عێراق، دڵنیام كە بەرێز (عادل) كەسێك‌و كەسایەتیەكی شیاوە. راستە، لەسەردەمی سەرۆك مام جەلالەوە، ناوی بۆ سەرۆك وەزیرانی عێراق لەناوانا بووە، بەڵام هەرگیز هەڵپەیەكی ئەوتۆی نەنواندووە بۆ ئەو پۆستە، كەسایەتیە سیاسیەكەی شەرمەزار بكات. بەڵكو، كاتێك دەیزانی پۆست‌و پایە، كەسایەتیەكەی دەشكێنێ، وازی لەجێگری سەرۆك كۆمارو لەسەركردایەتی ئەنجومەنی باڵای شیعەكانیش هێنا. دانیشتنی لەماڵەوە، زۆر پێ شەرەفمەندانەتر بوو، لەوەی گرەو لەسەر كەسایەتی خۆی بۆ پۆست‌و پایە بكات.\nئێستا، كە سەرۆك وەزیرانی عێراقی بەشایستەیی خۆی پێ رەوا بینراوە، ئەركێكی زۆر قورسی كەوتۆتە ئەستۆ. لەپێشەوەیاندا، كێشەو بێشەی لایەنەكانی شیعە. پاشان، پاشماوەی سەرجەم كێشە چارەسەرنەكراوەكانی سەردەمی كابینەكانی پێشوو. هەر پەیوەست بەعێراق، ململانێی نێوان عێراق‌و دەوڵەتانی سونیگەرای ناوچەكە، لەسەروی هەموشیانەوە، كێشەی هەرە گەورەی ئەمریكاو ئێران، فشاری هەمەلایەنەی لەسەر كابینەكەی (عادل) هەیەو لەناو هاوكێشەو روداوەكانی ئایندەشدا، مەترسیەكان فرە رەهەند دەبن!\nئەو كێشانە چۆن بەلای بەرژەوەندییە حیزبی‌و ئیقلیمی‌و زلهێزەكاندا، دەشكێنەوە، با ئەمانەیان بۆ سەرەنجامەكان هەڵبگرین.\nسەبارەت بە كوردستان، كێشەكە رەهەندی دیكەی هەیە. ئەویش بەرای ئێمە، لەمەی خوارەوەدا، خۆی دەبینێتەوە:\nسەرەڕای ئەوەی (عادل) نیو سەدەیە، ئەزمونی لەگەڵ كێشەی كورددا هەیە. لەو ساڵانەدا، بچوكترین پەشمی لەناو كوردستان‌و لەعێراق‌و ناوچەكە، بۆ مافی كورد، نەهێناوەتە سەر خۆی. لەناو كاندیدەكانیشدا، پێموایە، بۆ كوردیش، باشترین كەسیانە. واتا سەرۆكێكی باشە. بەڵام:\nلەدونیای سیاسەتداو لەناو كێشەو هاوكێشە جیهانی‌و ئیقلیمی‌و ناوخۆییەكاندا، سەرۆكێكی باش، چەند باش بێ، ئەمە ناتوانێ دەستەبەری مافە سیاسی‌و یاسایی‌و ئابوریەكانمان بێ. تەنهاو تەنها، رێكەوتنی لایەنە سیاسیەكان، لەپێشەوەدا، لەگەڵ بەرێز سەرۆك وەزیران، دەستەبەری مافە دیموكراسی‌و دەستوریەكانمان دەبێ. نەك تەنها كەسایەتی باشی سەرۆك وەزیران. كە ئەمەش بۆ خۆی زۆر گرنگە.\nمەخابن، هێزە كوردستانیەكان، لەسەرەتای دانوستانەكاندا، دوای هەڵبژاردنی پەرلەمانی عێراق، باشمان بۆ هەڵكەوت‌و هەوڵی هاوبەشی باشیش، بە پرۆژەی هاوبەشیشەوە، دران؛ بەڵام ریزی یەكگرتویی كوردستان، خراپ پاشەكشەی كرد. ئێستا، لەباتی سازان، ترازان بۆتە سیاسەتی باوی كوردستانی. كەڵبەی هەڵپەی دەستكەوتی حزبی، جێگەی هەڵمەتی دەستكەوتی كوردستانیی، لەبەغداد گرتووە. وەزارەتی كەم بەر كورد دەكەوون. ناوچە كێشە لەسەرەكان دۆخیان تەمومژاوییە. كەركوك بە (6) پەرلەمانتاری كوردەوە، بەپشتیوانی سیاسەتی تایفەگەری، خرایەوە گرەوی شۆڤێنیەتەوە..تاد.\nبەدڵنیاییەوە، ئەگەر هەرێمی كوردستان، لەم ماوەیەدا، لەناو خۆیدا كێشەی لایەنە سیاسیەكان چارەسەر نەكات‌و جارێكی تر، بەیەكگرتویی، بەپێی پرۆژە پێشكەشكراوەكەمان، نەكەوێتەوە دانوستاندن بۆ رێكەوتنێكی دەستەبەر، لەگەڵ لایەنە سیاسیەكان‌و كابینەی نوێ دا، بێگومان، بەم ترازانەی لایەنە سیاسیەكان، هەرگیز، هەرێم، ناتوانێ كێشەكانی مادەی (140)، گفتوگۆی نەوت‌و گاز، بودجەو موچەو تەیاركردنی پێشمەرگە، لەهەلومەرجی ئیداری‌و سیاسی‌و یاسایی، كابینەكەی بەرێز (عادل)یشدا، چارەسەرێكی شیاوی بۆ بدۆزرێتەوە. ئەوەتا، لە بودجەی گەڵاڵەكراوی حكومەتدا پشكی كوردستان (12%) دانراوە. ئەگەر ئەم پشكە، وەكو خۆی لەپەرلەماندا تێبپەڕێنن، ئیدی ئاشكرا دەبێ، هەر داخوازیەكی هەرێم، بچێتە ناو ئەم پەرلەمانە، سەرەنجامەكەی چی بەسەردێنن. بەتایبەتی جێبەجێكردنی مادەی (140)و پرسی نەوت‌و گاز.\nچارەسەری سیاسی ناوخۆیی كوردستان، تاقە رێگەیە، بەرەو دەستەبەری سیاسی‌و ئابوری‌و یاسایی لەعێراقدا، ئەگینا، سەرۆكێكی باشی وەكو (عادل) ناتوانێ لەبەرامبەر ئەو هەموو كێشانەی هەن‌و ئەو هێزانەی هەژمونیان لەپەرلەماندا هەیە، مافەكانمان لەم چوار ساڵەدا، دابین بكات!!\n2020-06-01 23:39 36 جار بینراوە\n2020-05-31 23:25 57 جار بینراوە\n2020-05-31 15:28 44 جار بینراوە


شانۆی ئیمپرۆ – کورد شانۆ | Kurd Shano\nکتبێکی هەنوکەیی و پێویست بۆ ئێستاو داهاتوی شانۆیی کوردی .\nئەم کتێبە لە لایەن هەروو برای ئازیز کاک بورهان قەرەداخی و کاک دیار عومەرە نوسراوە. دیارە کتێبە هیلاکی وماندو بوونێکی زۆری پیوەدیارە ،بەوەی کە چەندین بابەتی تیۆری و پراکتیکی لە خۆیدا هەڵگرتووە ،سەدان ڕاهێنان و یاری جۆراوجۆری تێدایە لەسەر چۆنیەتی شانۆیی ئیمرۆ ،کە نوسین و شیوەی ڕاهێنان و یاریەکان دەبێت دیدگا و ڕونی و ڕۆشنی زۆری تێدابێت تا ڕاهێنەر بتوانێت بە ئاسانی وێنەکان ببینێت ،کە ئەم کارەش جیاواز لە نوسینی کتێبێکی فکری یان بابەتیكی دیار کراو ،وردەکاری و تەرکیز و سەلیقەی دەوێت .\nئەم جۆرە کتێبابە هاوکاریەکی باشی هەموو جۆرە ئاست جیاوازکان دەکات لە کەسیكی سادەوە تا پرۆفیشیۆنالیک، کە چۆن بتوانێت لەگەڵ گروپێکدا کاربکات ، دەروازەیەکی باشە بۆ بواری خوێندن لە مامۆستایانی باخچەی ساوایانەوە تا دەگاتە پەیمانگەو خۆدی دەرهێنەرەکان .\nکارو ژیان و تێڕوانینەکانی کەسیكی وەک کیتس جۆنستۆن ،کە لەم کتێبەدا زۆر جوان کاری لەسەر کراوە،جگە لەوەی چێژبەخشە لە هەمانکاتدا هاندەرو موتیڤێکە بۆ بڕوا بە خۆبون و سڵنەکردنەوە لەو بەربەست و گرفتانەی کە دێنە بەردەوم ،ئەو شتانەشەی کە لە قۆناغی مندالێدا بۆنتە گری دەرونی و هەست بەکەم سەیرکردنی خۆت ، لە ڕێگای میتۆد و کارەکانی ئەم دەرهێنەرەوە فێردەبێت،لە چۆنیەتی زاڵبون بەسەر ئەو کۆسپ و گرێ دەروننایەندا.\nجگە لە دەست خۆشی بەردەوامی بۆ هەردوو هاوڕێ هیچی ترم نیە .\nروشن نوامبر 5, 2020 توسط kurd shano\nمطلب قبلیکتێبی : شانۆیی توندوتئژ لەنێوان تیۆری وپراکتیکدا\nمطلب بعدیتارمایی بەختیار عەلی بەسەر نمایشی دواھەمین ھەناری دونیادا-حەمەسوار عەزیز\nچمكی كاراكتەر Character لەشانۆدا حەیدەرعەبدوڕەحمان Haeder Abdulrahman لەوەتەی شانۆ هەیە تا ئەمڕۆشی لەگەڵ دابێت، كاراكتەر كرۆكی بنەڕەتی درامایە، بەڵام هەمیشە...\nاولین جشنواره بین المللی تخصصی پانتومیم\n🔹فراخوان اولین جشنواره بین المللی تخصصی پانتومیم 💢گروه تئاتر دیاله با همکاری انجمن هنرهای زیبای کورد #سلیمانیه و خانه تئاتر...


رۆژنامە – هەواڵنامەی کتێب\nطریق الحریة (رێگای ئازادی)\nكانونی یه‌كه‌م 28, 2021\tLeave a comment\nطریق الحریة (رێگای ئازادی) السنة الاولی – العدد ١ – ایار ١٩٨١ الصحیفة المرکزیة للحزب الاشتراکي الکردستاني – العراق الرابط: العدد ١\nکوردستان لەلایەن دەستەی نووسەرانەوە دەردەچێ ئەندازە: ٣٠ سم بە ٤٢سم داگرتنی ژمارەکان: ٢٠، ٢١، ٢٢، ٢٥\nكانونی یه‌كه‌م 22, 2021\tLeave a comment\nلەدایکبوون رۆژنامەیەکی رۆشنبیریی گشتی ئازادە ئەندازە: ٢٥،٥سم بە ٣٦،٥سم داگرتن: ١\nئازار 11, 2021\tLeave a comment\nبۆ پێشەوە رۆژنامەیەکی سیاسی – تەحریضیی رێکخراوی رەوتی کۆمۆنیستە داگرتنی ژمارەکان: ٣، ٦، پاشکۆی ژمارە ٧\nكانونی یه‌كه‌م 16, 2020\tLeave a comment\nخاک و خون دارندە امتیاز ومدیر: محسن پزشکپور دانلود: ١-١٠، ١١-٢٠، ٢١-٣٠، ٣١-٤٠، ٤١-٥٠، ٥١-٦٠, ٦١-٧٠، ٧١-٨٠، ٨١-٩٠، ٩١-١٠٠، ١٠١-١١٠، ١١١-١٢٠، ١٢١-١٣٠، ١٣١-١٤٠\nتشرینی دووه‌م 28, 2020\tLeave a comment\nRiya Teze Yekemîn rojnameya kurdî ye ku bi tîpên latînî hatiye çap kirin. Riya Teze di 1’ê avrêla sala 1930’î de li Sovyetistanê bi alfabeya kurdî ya Şemo-Marogûlov ku di sala 1928’a de bi biryara dewleta Sovyeta berê hatibû amade kirin, dest bi weşana xwe kir û destpêkê heftê du caran bi çar rûpelan derdiket. Bi vî awayî Riya Teze ...\nتشرینی دووه‌م 3, 2020\tLeave a comment\nاربیل (هەولێر) جریدة ادبیة ثقافیة اسبوعیة، تصدرها جمعیة المعلمین فرع اربیل رابط الاعداد: ٥٩، ٦٥، ٧٩، ٨١، ٨٣، ٩٧، ٩٨، ٩٩،\nتشرینی یه‌كه‌م 1, 2020\tLeave a comment\nسەردەمی نوێ رۆژنامەیەکی سیاسی – فەرهەنگی کۆمەڵایەتیە، لە سوید دەردەچوو. خاوەنی ئیمتیاز: د. جەمشید حەیدەری سەرنووسەر: کریم حسامی داگرتنی ژمارەکان: ١، ٢، ٣، ٤، ٥، ٦، ٧، ٨، ٩، ١٠، ١١، ١٢، ١٣، ١٤، ١٥، ١٦، ١٧، ١٨، ١٩، ٢٠، ٢١، ٢٢، ٢٣، ٢٤، ٢٥، ٢٦، ٢٧، ٢٨، ٢٩، ٣٠، ٣١، ٣٢، ٣٣، ٣٤، ٣٥، ٣٦، ٣٧، ٣٨، ٣٩، ٤٠، ...\nتاراوگە تاراوگە بڵاوکراوەیەکی ئەلکترۆنیی ناوبەناو، لە هۆڵەندا دەردەچێت، ژمارە ١ لە ٢٠١٨/٠٦/٠١ بڵاوبۆتەوە سەردار فەتاح ئەمین سەرپەرشتی ئەکات داگرتن: ژمارە ١ تا ٥٠ ژمارە ٥١ تا ١٠٠ * سوپاس بۆ کاك سەردار بۆ ناردنی ژمارەکانی تاراوگە، بۆ بڵاوکردنەوە لە هەواڵنامەی کتێب.


هەناردەكردنی بەرهەمی پیشەسازی ئەردەن بۆ عیراق دەست پێدەكاتەوە\nلیژنەی هەناردەكاری ئوردن رایدەگەیەنێت، ''هەناردەكردنی بەرهەمی پیشەسازی وڵاتەكەی بۆ عیراق لەرێگەی دەروازەی تریبیلەوە دەست پێدەكاتەوە''.\nحەسەن سەمادی سەرۆكی لیژنەی چاودێریكردنی هەناردەی ئوردن بۆ عیراق رایگەیاند، ''ماوەی چەند هەفتەیەكە هەناردەكردنی سەوزەو میوەی وڵاتەكەی بۆ عیراق لەرێگەی دەروازەی تریبیلەوە دەستی پێكردوەتەوە، لە ئیستاشدا 20 ئۆتۆمبێلی بارهەڵگر ئامادەكراوە بۆ ئەوەی بەرهەمی پیشەسازی بۆ بازاڕەكانی عیراق بگوازنەوە''.\nئاماژەی بەوەشكرد، پرۆسەی هەناردەكرنی بەرهەمی پیشەسازی ناوخۆیی ئوردن بۆ عیراق تاوەكو سەر سنووری نێو هەردوو وڵات دەبێت‌و دواتر دەدرێتە ئۆتۆمبێلە بار هەڵگرەكانی عیراق.دەروازەی تریبیلی نێوان عیراق‌و ئوردن لە ساڵی 2015وە بەهۆی ناسەقامگیری دۆخی ئەمنیەوە داخرا، بەڵام ماوەی چەند هەفتەیەكە بەرەسمی كراوەتەوەو جموجۆڵی بازرگانی‌و هاتوچۆكردنی گەشتیاراا دەستی پێكردوە.


مانشێت – پەڕە 66 – Knwe.org\nسەرەکی » مانشێت (پەڕە 66)\nفراكسیۆنی سەوز لە پەرلەمان چەندین پڕۆژەیاسا ئامادە دەكات\n30/01/2019\tمانشێت, هەواڵ سەرنج جێ بهێڵە\nفراكسیۆنی سەوز لە پەرلەمان چەندین پڕۆژەیاسا ئامادە دەكات پەرلەمانتار لوقمان وەردی بۆ كوردستانی نوێ: پڕۆژەكان پەیوەندییان بە پرۆسەی حوكمڕانی و باشكردنی ژیان و گوزەرانی هاووڵاتیانەوە هەیە. ״پڕۆژەكان دوای دەستپێكردنی دانیشتنەكانی پەرلەمان پێشكەش بە سەرۆكایەتیی پەرلەمان دەكرێن״\n״پێكهێنانی حكومەتێكی شەراكەتی راستەقینە״\n29/01/2019\tمانشێت, هەواڵ سەرنج جێ بهێڵە\nدوێنێ لەسلێمانی، كۆسرەت رەسوڵ عەلی جێگری سكرتێری گشتیی (ی.ن.ك) بەئامادەبوونی عومەر فەتاح و حاكم قادر حەمەجان كارگێڕانی مەكتەبی سیاسی‌و عەدنان حەمەی مینا ئەندامی سەركردایەتی، پێشوازییكرد لە هاكان كەرەجای كونسوڵی گشتیی توركیا لەهەرێمی كوردستان‌و وەفدی هاوڕێی. لەدیدارەكەدا، گفتوگۆكرا لەبارەی پەیوەندییەكانی نێوان هەرێمی كوردستان‌و وڵاتی توركیا‌و جەخت لەپەرەپێدانی پەیوەندییەكان كرایەوە، هەروەك دەستپێكردنەوەی گەشتە ئاسمانییەكانی نێوان توركیا‌و فڕۆكەخانەی نێودەوڵەتیی سلێمانی، بەهەنگاوێكی گرنگ وەسفكرا. ...\nقوباد تاڵەبانی: هیچ كات لەناو یەكێتی كێشە لەسەر پۆست و پێگەی داهاتووی ״من״ نەبووە و نییە\nلەدیمانەیەكی رۆژنامەوانیدا سكرتێری مەكتەبی سیاسی پارتی دیموكراتی كوردستان، هەندێك بۆچوون‌و قسەو باسی لەسەر ئێمە خستۆتەڕوو. لەگەڵ رێزماندا بۆ كاك فازڵ میرانی، ئەم ڕوونكردنەوەیەمان بەپێویست زانی: بەندە كەسێكی كوردستانیم‌و كوڕی رابەرو دامەزرێنەری یەكێتیی نیشتمانیی كوردستان مام جەلال تاڵەبانی-م‌و نیوەم هی هیچ حزبێكی تر نییە‌و موڵكی كەسیتر نیم، تەنها یەكێتیی نیشتمانیی كوردستانیم‌و هەرگیز نە پارتی بووم‌و نە دەبم. ئەو هاوئاهەنگی‌و پەیوەندییە باشەشی ...\nمـیـری ئـێـزدیـیــان مـــاڵـئـاوایـی كــرد\nكۆسرەت رەسوڵ: بەكۆچی دوایی میر تەحسین بەگ كۆستێكی گەورە لەهەموومان كەوت زۆر بەداخەوە هەواڵی كۆچی دوایی میر تەحسین بەگ میری كوردانی ئێزدی لەجیهان-مان پێگەیشت، لەناخەوە دڵگران‌و خەمباری كردم، پرسەو سەرەخۆشی‌و هاوخەمیی خۆم ئاراستەی بنەماڵەی خوالێخۆشبوو و سەرجەم خوشك‌و برایانی ئێزدی دەكەم‌و دەخوازم ئەمە دواكۆست‌و ناخۆشیی هەموومان بێت. لەمێژووی كوردداو لەسەردەمە جیاوازەكاندا، هەمیشە لەلایەن رژێمە دیكتاتۆرەكانەوە، كوردانی ئێزدی چەوسێنراونەتەوە. بەكۆچی دوایی ...\n״دۆخی كەركوك ئاساییبكرێتەوە و ئەنجامی دوایین هەڵبژاردن بكرێتە بنەما״\n28/01/2019\tمانشێت, هەواڵ سەرنج جێ بهێڵە\nكۆسرەت رەسوڵ عەلی جێگری سكرتێری گشتیی یەكێتیی نیشتمانیی كوردستان رایگەیاند: وەك یەكێتی دەمانەوێ پرسی پێكهێنانی كابینەی نوێی حكومەت و چارەسەری كێشەی كەركوك و ناوچە كوردستانییەكان و بەغدا، بە یەك پاكێجی هاوبەش كاریان لەسەر بكەین و رێگەچارەی گونجاویان بۆ بدۆزینەوە. دوێنێ لەسلێمانی، كۆسرەت رەسوڵ عەلی جێگری سكرتێری گشتیی (ی.ن.ك) پێشوازییكرد لە ئەندرۆ پیك یاریدەدەری وەزیری دەرەوەی ئەمریكاو دۆگڵاس سیلیمان باڵیۆزی ئەمریكا ...\nبافڵ تاڵەبانی: سیاسەتی بڕیارلێدراو لەسەر بنەمای كۆدەنگیی نیشتمانی بێت\nدوێنێ لەدەباشان، بافڵ تاڵەبانی، پێشوازییكرد لە ئەندرۆ پیك جێگری یاریدەدەری وەزیری دەرەوەی ئەمریكاو دۆگڵاس سیلیمان باڵیۆزی ئەمریكا لەعیراق‌و ستیف فەیگن كونسوڵی ئەمریكا لەهەرێمی كوردستان‌و باسیان لەپەیوەندییەكانی نێوان هەرێم‌و ئەمریكا‌و گەشەپێدانی لەهەموو ئاستەكاندا، كرد. بافڵ تاڵەبانی، سوپاسی ئەمریكای كرد بۆ هاوكاری‌و پشتیوانییەكانیان بۆ كورد‌و داوایكرد لەهاوكارییەكانیان بۆ زیاتر مەشقپێكردن‌و پڕچەككردنی هێزی پێشمەرگە، بەردەوامبن. سەبارەت بەپرسی سیاسیی هەرێم‌و پێكهێنانی كابینەی نوێی حكومەتی ...\nپێشهاتەكانی هەرێم و عیراق و ناوچەكە تاوتوێكران\n27/01/2019\tمانشێت, هەواڵ سەرنج جێ بهێڵە\nدوێنێ قوباد تاڵەبانی جێگری سەرۆك وەزیران و بافڵ تاڵەبانی، لە هەولێر پێشوازییان كرد لە وەفدێكی باڵای بەریتانیا، كە پێكهاتبوو لە ئەلستەر بێرد وەزیری دەوڵەتی بەریتانیا بۆ كاروباری رۆژهەڵاتی ناوەڕاست و باكووری ئەفریقا، جۆن وێڵكس باڵیۆزی بەریتانیا لە عیراق، مارتن وار كونسوڵی بەریتانیا لە هەرێم. لەدیدارێكدا كە كاروان جەمال تاهیر نوێنەری حكومەتی هەرێم لە بەریتانیا ئامادەیبوو، گفتوگۆكرا لە بارەی پێشهات و ...\n״شەراكەتی راستەقینە و حكومەتێكی بەهێز״\nدوای كۆبوونەوەی مەكتەبی سیاسیی یەكێتیی نیشتمانیی كوردستان، دوێنێ سەعدی ئەحمەد پیرە وتەبێژی مەكتەبی سیاسیی یەكێتی لە كۆنگرەیەكی رۆژنامەوانیدا تیشكی خستەسەر ناوەرۆكی كۆبوونەوەكەو رایگەیاند: كۆبوونەوەكە بەسەرپەرشتی كۆسرەت رەسوڵ عەلی جێگری سكرتێری گشتیی‌و ئامادەبوونی جێگری دووەمی سكرتێری گشتیی بەڕێوەچوو، تیایدا مەسەلەی بەغدا‌و هەرێم‌و حكومەت تاوتوێكرا‌و هەموو لایەكمان جەخت لەوە دەكەینەوە كە یەكێتیی نیشتمانیی كوردستان لایەنگری حكومەتێكی بەهێزی هەرێمی كوردستان دەكات بۆ ئەوەی ...\nشیلادزێ؛ خۆپیشاندان دژی بۆردومانەكانی توركیا بەڕێوەچوو\nدوێنێ هاووڵاتیانی ناحیەی شیلادزێ-ی سەر بە پارێزگای دهۆك خۆپیشاندانێكیان دژی بۆردومانەكانی توركیا لەو ناوچەیە كرد و خۆپیشاندەران چوونە سەر سەربازگەیەكی سوپای توركیا لەو ناوچەیە. پەیامنێری PUKmedia لە ناحیەی شیلادزێ رایگەیاند: سەرەتا خۆپیشاندانەكە بەشێوەیەكی هێمنانە بەڕێوەچووە، دواتر خۆپیشاندەران چوونەتە سەر سەربازگەیەكی سوپای توركیا لەو ناوچەیە و ویستوویانە سەربازگەكە بسووتێنن، بەڵام سەربازانی توركیا بۆ بڵاوەپێكردنی خۆپیشاندەران تەقەیان بە ئاسماندا كردووە. راشیگەیاند: خۆپیشاندەران ...\nئایا تره‌مپ ده‌بێته سێیه‌م سه‌ركرده‌ی ویلایه‌ته یه‌كگرتوه‌كان كه ناپاكی به‌رامبه‌ر كورد بكات ؟\n25/01/2019\tمانشێت سەرنج جێ بهێڵە\nوەرگێڕانی: زانا رەنجدەر ئه‌سیۆشێتدپرێس به درێژایی سه‌ده‌ی ڕابردوو كورده‌كان چه‌ند جارێك له دامه‌زراندنی ده‌وڵه‌ت یان هه‌رێمی سه‌ربه‌خۆی خۆیان نزیك بوونه‌ته‌وه. به ڵام خه‌ونه‌كانیان تێكشكاوه ، چونكه ده‌وڵه‌ته زلهێزه‌كان ده‌ستبه‌رداریان بوون. ئه‌وان هه‌میشه نه‌مانی پشتیوانی ئه‌مریكایان به چاوه‌ڕوانكراو زانیوه به‌ڵام بڕیاره له ناكاوه‌كه‌ی دۆناڵد تره‌مپی سه‌رۆكی ئه‌مریكا به كشانه‌وه‌ی به په‌له‌ی هێزه‌كانیان له باكووری سوریا گه‌وره‌ترین شۆك بوو بۆ كورده‌كانی ئه‌و ...\nلاپەرە 66 لە 131« سەرەتا...405060«6465666768\t»\t708090...کۆتا »


مێژووی ڤیێتنام - ویکیپیدیا، ئینسایکڵۆپیدیای ئازاد\nمێژووی ڤێتنام باسکردنە لە مێژووی وڵاتی ڤێتنام و ئەو ڕوودا و و پێشھاتانەی لە سەدەکانی ڕابردوو لەم ناوچەیە ڕویداوە بەمەبەستی ئاشنا کردنی نەوەکانی ئێستا بە ڕابردووی ئەم وڵاتە لە ساڵانی ١١١ پێش زاین بۆ ٩٣٩ زاینی لەژێر دەستی چینییەکان بوو لە سەدەی یانزەھەم ڤێتنام یەکی گرت و بوونە یەک پارچە بەڵام لە ناوەڕاستی ساڵی١٩٤١ ئەو یەکگرتنە تێکشا و لە دوای سەدەی نۆزدەھەم فەڕەنسییەکان دەسەڵاتیان لەم ناوچەیە توند کرد بە تایبەت لە ساڵی ١٨٨٤ کە ئەم وڵاتەی دابەشی سێ ناوچەی سەرەکی کرد. لە ساڵی ١٨٧٨ بووە بەشێک لە یەکێتی ھیندی چینی. فەڕەنسا و کەمبۆدیاو لاوسیش گرتە خۆی. لە ساڵی ١٩٣٠ کەسایەتییەک بەناوی ھۆچی مین کە کەسێکی شیوعی بووە ھەوڵەکانی بۆ سەربەخۆی ڤێتنام دەستی پێکرد بەڵام لە ساڵی ١٩٤٠ ژاپۆن دەسەڵاتی بەسەر ڤێتنام سەپاند تا دوای جەنگی جیھانی دووەم مایەوە پاش جەنگ لەو وڵاتە دەرکرا ئەمەش دەرفەتی بۆ ھۆچی مین ڕەخساند کە ھەوڵەکانی بۆ سەربەخۆی زیاتر بکات لە ٢ی مانگی ٩ی ١٩٤٥ ڤێتنام سەربەخۆی ڕاگەیاند لە ساڵانی دواتر بەھۆی ململانێ و ناکۆکی ئەم وڵاتە بەتایبەت ھەوڵەکانی فەڕەنسا بۆ کۆنتڕۆل کردنەوەی ڤێتانم بووە دووبەش بەپێی ئەو کۆبوونەوەی لە جنێف ئەنجامدرا سەبارەت بەم وڵاتە لە باکووری وڵات شیوعییەکان دەسەڵات دار بوون لە باشووریش لەلایەن ئەمریکاوەو پشتیوانیان لێ دەکرا.\n١ شەڕی ڤێتنام\n٢ مێژووی ڤێتنام لە ١٩٧٦ بۆ ٢٠٠٠\n٣ مێژووی ڤێتنام لە ٢٠٠١ تا ئێستا\nدیمەنێک لە جەنگی ڤێتنام\nساڵی ١٩٥٤ز و، شکستی سەربازی فەڕانسە لە شەڕی ھیندۆچینی (١٩٤٦–١٩٥٤) بۆ گێرانەوەی ڤیەتنام، زلھێزەکان لە جنێڤ لەگەڵ نوێنەرانی ھەریەک لە ڤیێتنام و لاوس و کەمبۆدیا کۆبوونەوە بۆ وتوێژکرن بۆ کۆتایی ھێنان بەم ململانێیە. لە ناو بەندەکانی تردا، ڕێکەوتنامەکە کە بە ڕێکەتننامەی جنێڤ ناسرا دابەشبوونێکی کاتی ڤیێتنام بۆ دوو بەشی باکوور و باشوور دابین دەکات: لەبەشی باکوری دا ڤیت مین کە گروپیێکی کۆمۆنیستی بوون و داوای سەربەخۆیی ڤیێتنامیان دەکرد ھەبوون و لەبەشی باشوریشیدا فەڕانسییەکان و ڤیێتنامی یە لایەنگرەکانیانی تێدابوون. بۆ ڕێگەگرتن لە دابەشبوونی ھەمیشەیی ئەو وڵاتە ڕێکەوتنەکە پێشنیازی ئەنجامدانی ھەڵبژاردنی نیشتمانی دەکرد لە ساڵی ١٩٥٩ز بە مەبەستی یەکخستنەوەی وڵاتەکە. کاتێکیش ڤیێتنامییەکانی باشوور ئەنجامدانی وەھا ھەڵبژاردنێکیان ڕەتکردەوە چونکە ھەر لەسەرەتاوە دەزانرا کە گروپی ڤیت مینە ئەیباتەوە، ڤیێتنامییەکانی باکوور دەستیان کرد بە لە کارخستنی ڤیێتنامی باشوور. ساڵی ١٩٥٩ز جەنگی ڤیێتنام، ڤیێتنامی باکووری کۆمۆنیست و بەرەی ڕزگاریخوازی ڤیێتنامی -کە گروپێکی ناسیۆنالیستی بوون و بنکەکەیان لە باشوری ڤیێتنام بوو-خستە یەکبەرەوە دژبە ڤیێتنامی باشوور. ساڵی ١٩٦٥ز ئەمریکا ھێزی سەربازی ڕەوانەی ڤیێتنام کرد بۆ یارمەتیدانی باشوورە ڤیێتنامی باشوور. ململانێیەکی درێژ خایەن و خوێناوی کە بە جەنگی ڤیێتنام ناسرا ڕوویدا و تا ساڵی ١٩٧٥ی خایاند. پێش کۆتایی ھاتنی بە وڵاتانی دراوسێ (لاوس و کەمبۆجیا) دا بڵاو بووەوە و تا درەنگانێک دوای ١٩٧٥ز درێژەی کێشا. لە کەمبۆدیا جەنگەکە بزووتنەوەی کۆمۆنیستی ناسراو بە «خمێر ڕۆگ» بە سەرکردایەتی پۆل پۆتی گەیاندە دەسەڵات کە ڕژێمەکەی ڕەشە کوژی (جینۆساید)ێکی بەسەر گەلەکەی ھێنا. لەم کاتانەدا، لەناوەڕاستی شەستەکان جیھانی کۆمۆنیزم دووبارە خۆی بەشێوەیەکی کاریگەر تەشکیلە کردەوە لە ئەنجامی دابەشبوونی تاڵ و ئاشکرای بەرەو زیادچووی نێوان یەکێتیی سۆڤیەت و چین.\nنەخشەی ڤێتنامی باشوور-ناوچە سەربازییەکان لە ١٩٦٧ز دا\nمێژووی ڤێتنام لە ١٩٧٦ بۆ ٢٠٠٠دەستکاری\nلە دوای جەنگ ھەردوو بەشی ڤێتنام یەکگرتنەوەی خۆیان ڕاگەیاندن و لە ساڵی ١٩٧٧ ئەمریکا و ڤێتنام دەستیان کرد بە گفتوگۆ لە پاریسی پایتەختی فەڕەنسا لە ساڵی ١٩٨٨ ڤێتنام ھێزەکانی خۆی لە کەمبۆدیا و لاوس کشاوە لە ساڵی ١٩٩٥ ئەمریکا گەمارۆی لەسەر ڤێتنام ھەڵگرت و کە بۆ ماوەی ١٩ ساڵ چەندین گەمارۆی خستبووە سەری ساڵی ١٩٩٥ ئەمریکا دانی نا بە ڤێتنام و دەستیان کرد بە پەیوەندی دیپلۆماسی و ھەروەھا گەڕانەوەی سەربازە کوژراوەکانی ئەمریکا کە لە ماوەکانی جەنگ دا کوژرا بوون لە ساڵی ٢٠٠٠ بیل کلینتۆن کە سەرۆکی ئەمریکا بوو سەردانی ڤێتنامی کرد و داوای لێبوردنی کرد سەبارەت بەو جەنگەی کە لە نێوانیان ڕوویاندا ھەر لەو سەردانەدا چەندین ڕێکەوتنی ئابووری لە نێوانیان ئەنجام درا کە ئەمەش دەست پێکی قۆناغێکی نوێ بوو لە مێژووی پەیوەندییەکانی ئەم دوو وڵاتە لە دووژمنایەتی یەک گۆرا بۆ دۆستایەتی لە دوای جەنگ\nمێژووی ڤێتنام لە ٢٠٠١ تا ئێستادەستکاری\nمێژووی ڤێتنام لە کتێبی فەرھەنگی ڕووداوەکانی کوردستان و وڵاتانی جیھان لە ئامادەکردنی علی کەندی چاپ ٢٠٠٥\nشەڕی ڤێتنام.. ئەو شەڕەی ئەمریکا لەبیری ناچێت\nھۆچی مین ئەو سەرکردەی سەربەخۆی بۆ گەلی ڤێتنام دەستەبەر کرد\nوەرگیراو لە «https://ckb.wikipedia.org/w/index.php?title=مێژووی_ڤیێتنام&oldid=707755»\nدواجار لە ١٩:٤٧ی ١٩ی ئابی ٢٠٢٠ دەستکاری کراوە\nئەم پەڕەیە دواجار لە ١٩:٤٧ی ١٩ی ئابی ٢٠٢٠ نوێ کراوەتەوە.


خەنجەری ژەهراویی – Politic Press\nسەرەڕای ئەوەی سیاسەت زانست‌و پێشبینی پێشهاتەكانەو سیاسەتمەداریش دەستەبژێرێكی قاڵبووی مەعریفەو مێژووە، بەڵام بەشێكی دیاریكراوی سیاسەتیش هاوكێشە ماتماتیكییەكانی پێویستە بۆ گەیشتن بە ئەنجامەكانی .\nئەوەی ئەلفوبێیەكی سیاسی شكبردبێت دەیزانی حكومەتی هەرێم (ببورن حكومەتی بارزانی) نەوت ڕادەستی بەغدا ناكات و دور یا نزیك حكومەتی عێراقیش موچەی كارمەندانی هەرێم دەبڕێت .\nئەوەشی كەمێك ماتماتیكی سیاسی خوێندبێت، دەیزانی لە ئەنجامی ڕێكەوتنی ژێر بەژێری بارزانی بۆ لادانی حەلبوسی و گۆڕینی هەرسێ سەرۆكایەتییەكەی عێراق، ئەویش (حەلبوسی) بەو شێوەیە تۆڵە دەكاتەوەو وەڵامێكی لۆژیكی خەنجەرەكەی بارزانیش دەداتەوە .\nئەوەی د. بەرهەم بناسێ‌و شارەزای گەمە سیاسییەكانی ئەویش بێت، دەزانێت ئەوەندە بێ ئاگاو بێ دەسەڵات نییە لە هاوكێشە سیاسییەكانی عێراقدا، بە تایبەتی لە سەردەمی دەسەڵاتی كازمی، ئەدی چۆن بێدەنگی هەڵبژاردو هەوڵێكی نەدا؟\nئەو دژایەتی پارتیشی لە سیناریۆی دانانی سەرۆك كۆمار لەیاد نەكردووە، دەشزانێت لەدانانی ئەودا بارزانی شكستێكی مێژویی تۆماركردو هەمیشە بەدوای تۆڵەكردنەوەو لادانیدا دەگەڕێت، بۆیە د. بەرهەم بزماری دووەمی لە تابوتی حكومەتەكەی بارزانی كوڕ دا .\nئەوەی بەوردی هاوكێشە سیاسییەكانی هەرێمی كوردستانی خوێندبێتەوە، دەزانێت پارتی حیزبی حاكمەو گۆڕانیش شەریكێكی ملكەچ‌و گەواهیدەرێكی سوێندخۆری بەردەم دادگای حوكمی پارتییەو یەكێتیش لە ململانێی ناوخۆیی خۆیدا یەكلایینەبووەتەوە، هەماهەنگی پارتی بكات، یان دەربچێت لە هەژموون‌و دەسەڵاتی ڕەهای پارتی؟\nهەروەها ئەوەی دەستی چەپی لە ڕاستی جیا بكاتەوە، ئەو حەقیقەتەی لا ڕونبووەتەوە، سەرۆكایەتی هەرێم پارتییە، ئەنجوومەنی وەزیران پارتییە، زۆرینەی پەرلەمان پارتییە، كەواتە پرۆژەو پێشنیارو بڕیارو یاساكانیش لەبەرژەوەندی بڕیارەكانی پارتیدان‌و كۆبونوەوەی پارتە سیاسییەكانی هەرێم‌و هەرسێ سەرۆكایەتییەكەی هەرێم، چی لە بابەتەكە دەگۆڕێت جگە لە شەرعیەتدان بە بڕیارەكانی پارتی؟\nتۆ نەوت ڕادەست ناكەیت موچە دەبڕن، ئەو داوای دوسەدو پەنجا هەزار بەرمیلی ڕۆژانە دەكات و تۆ پێنج سەد ئاودیو دەكەیت‌و موچەش نادەیت، ئەو داوای نیوەی داهاتی خاڵە سنورییەكان دەكات، تۆ هەمووشی دەبەیت و موچەش نادەیت، كەواتە كێ خەنجەری ژاراوی لەپشتی موچەخۆران و هەرێم دەدات؟\nپارتی چی دەكات ؟\nبەبۆچوونی من :\nیەكەم: ئەگەر كۆبوونەوەی سەرۆكایەتییەكان كرا هەوڵدەدات بەیاننامەیەكی هاوبەش دەربكات‌و یەكێتیش بكاتە شەریكی هەنگاوەكانی، ئەگەریش سەركەوتوو نەبوو..\nدووەم: شاندێكی تر دەنێرێتە بەغداو ئەمجارە بەفیعلی نەوتەكە تەسلیم دەكات، عێراقیش موچەی كارمەندانی هەرێم هەموو مانگێك لە كاتی خۆیدا دەنێرێت .\nتوركیا، عێراق، ئێران، ئەمریكا!


رۆژهەڵاتی ناوەڕاست لە دووجەنگی جیهانی ..تا ئەمڕۆ – basknet.org\nجەنگی جیهانی یەكەم سەرەتایەك بوو بو دابەشكردنی زۆرێك لە ولاتان بەتایبەت ولاتانی عەرەبی و موسڵمان نشین، گەر سەرنجێك بدەین لە نەخشە كۆنەكان بەر لە دووسەدە لەمەو بەر بەرونی ئەو ڕاستیەمان بو دەردەكەوێت، دیارترین نەخشەو پلانێك بۆ دابەش بوون بریتییە لە نەخشە هاوبەشەكەی نێوان -بەریتانیا و فەرەنسا- بە نیازی دابەشكردنێكی هاوسەنگ لە رۆژهەڵاتی ناوەڕاست بۆ ئەو مەبەستەش چەندین پلانی سیاسیان بۆ داڕشتووە، هەرچەندە لەسەرەتاوە زۆر ئەو پلانە نهێنی و نادیار بوو بەڵام لەدوای جەنگ نەخشەرێگاكانیان ئاشكرابوو ، نزیكەی یەك سەدە لە ئاڵۆزی و شەڕ و دابەش بوونی سنورەكان لەنێو یەكدا رۆژ دوای رۆژ بەشێكی پلانەكەی ئاشكراكرد.\nهاتنی جەنگی جیهانی دووەم و ڕیكەوتنی سایكس بیكو لەساڵی 1916 هیچ نهێنی و شەرمێكی بۆ وڵاتانی تری داگیركەر نەهێشتەوە بۆ بەرگریكردن لە بەرژەوەندیەكانیان، ئەوەو داڕشتنەوە نوێیەی وڵاتانی رۆژئاواو ئیمپراتۆریەتە ئەوەروپییەكان سەپانیان بەسەر ناوچەكە بووە واقیع –راستی- پاشان هەموو ئەم رێكەوتنانە بوونە بنەمای رێكەوتن و ڕویەكی یاسایی نێودەوڵەتییان وەرگرت.\nهەموو ئەو وڵاتە نوێیانەی هاتنەنێو نەخشەی جیهان لەدوای جەنگ بەیاساو رێسا نێودەوڵەتییەكان لەژێر دەقێكی دیاریكراو وەك دەوڵەت دانیان پێدانراوە و ڕاستەوخۆش بەپشكی یەكێك لە زلهێزان و براوەكانی شەری دووەمی جیهانی سنوریان بۆ دیاریكراوە و بوونەتە كیان-قەوارە-یەكی سیاسی لە ناوچەكە هەرلەو چوارچێوەیەشدا هەریەكە لە “عێراق و رۆژهەڵاتی ئەردەن و فەلەستین” درایە بەریتانیا و “سوریاو لوبنان” بووە پشكی فەرەنسا بۆ ئەو مەبەستەش “كتێبی سپی چەرچل” لە ساڵی 1920 دەرچوو تەواوی بەرەنجام و رونكردنەوەكانیشی دیاریكردووە كە دەرەنجامی”شەش ساڵ” كاركلردن و كۆبوونەوەو رێكەوتنی وڵاتە سەركەوتووەكانی جەنگی جیهانییە هەرلەو كاتەدا (عێبە الامم) دانی نا ئینتیدابی ناوچە دیاریكراوەكان ، بەمەبەستی ڕازیكردنی “ئەتا تورك” چەرچل وازی هێنا لە هەرێمی سوریای باكور بۆ توركیای نوێ لەبەرامبەر پێدانی چەند ناوچەیەك بە “یۆنان” ئەوەش بۆ ڕاستكردنەوەی ئەو پەیمانە بوو كە درابووە یۆنان، ولاتی میسر كەوتە ژێر دەستی ئینتیدابی بەریتانیا، فەرەنساش لەبەرامبەردا پشكی مەغریب كەوتە دەست.\nشۆرشی وڵاتانی عەرەبی لە باكوری ئەفریقیاو نەتەوەگەری (ناسۆنالیزمی)عەرەبی هێزی (عروبە) یان دەخواز بۆ سەربەخۆیی بەڵام سیستمی دەسەلات بە هاوكاری دەستەڵاتی سیاسی پاشایەتی و هێزیی كودەتایی و لیبراڵی بەردەوام لەبەرەی دەستەڵات بوون نەوەك گەل هەرئەوەوش بووەتە هۆكاری مانەوەی دیكتاتۆرەكان لەدەستەڵات بۆماوەیكی دوورودرێژ چونكە گرێ بەستێكی ڕستەقینەی سیاسی نییە لەو وڵاتانە تابتوانێت بە پایەكانی دیموكراتی و هەڵبژاردنەكان قەیران و كێشەكان یەكلایی بكاتەوە بەڵكو ئەوە تەنها گرێ بەست و دەرەنجامەكانی سایكس بیكۆن دیاری دەكەن كێ لە دەستەڵات دەبێت و كێ جێی دێڵێت.\nڕوداوەكانی ئەم دواییانەی بەهاری عەرەبی شایەتی ئەو ڕاستیانەن هیچ كات وڵاتانی زلهێز و ئیستیعمار یان ئینتیدابی پێشوو نایەوێت دەست لەو پشكانەی خۆی لەناوچەكە هەڵبگرێ و تاهەنوكەش هەروا بیردەكەنەوە، گەر سەرنج بدەینە عێراق و ئەردەن و كەنداو بەبێ رێك كەوتنی پێش وەختە لەگەڵ بەریتانیا ئەمریكای گەورە زلهێزی ئەمرۆ ناتوانێت تاك لایەنانە بڕیاربدات لە بارەیەوە چونكە ئەو تێدەگات لە و ڕێكەوتن و گرێ بەستانەی كۆمەڵگای نێودەوڵەتی خولقاندوویەتی هەر بۆیەش”جۆرج بۆشی باوك” و”جۆرج بۆشی كوڕ” هەردوكیان لە كێشەی عێلراقی سەدام مۆڵەتیان لە بەریتانیا وەرگرت گەرچی “تۆنی بلێر” زۆر بە سەختی “پەرلەمانی بەریتانیا”ی قایل كردو دواتریش روبەروی ڕەخنەبوویەوە لەوەی زانیاری درۆی لەبارەی بوونی چەكی كیمیاوی لە عێراق داوەتە پەرلەمان بەڵام دواجار بەبێ بەریتانیا ئەمریكا نەیدەتوانی لە عێراق بدات و دەستەڵاتی سەدام بروخێنێت.\nئەم هاوسەنگییە بۆ “سوریا”ش بە هەمان شێوەیە هەریەكە “ئەمریكا ، روسیا” بەبێ گەڕانەوە بۆ فەرەنسا تائێستا هیچ كارێكی سەربەخۆیان ئەنجام نەداوە تەواوی هێرشی هاوپەیمانان و روسیا بۆ سوریا بەبێ هەمەهەنگی فەرەنسا نەكراوە، بۆ هەر لە سنوردەرچونێكیش فەرەنسا چەندجارێك هۆشیاری داوە.\nبۆ -میسر-یش بە هەمان شێوە بوو شۆرش بوو بە هەڵبژاردن و سندوقی دەنگدان و دیموكراسی بەڵام بە كودەتا بارودۆخەكە لە سیستمی دەستاودەستی دەستەڵاتەوە گۆردرا بو سیستمی پشتگیری زلهێزان بۆ دەستەڵاتی هێزی سەربازی و ئەفسەرەنی سوپا گەر بە كودەتاشبێت.\nبەڵام ئەمە ناكاتە ئەوەی گۆڕانكاری و پەوەنخوازی سیستمی دابەشبووی”سایكس بیكۆ” هەتا سەر بمێنێت چوونكە لە ئێستادا پاوانی هێز لە جیهان گۆرانكاری بەسەردا هاتووەو روسیاو ئێران و چین بە هاوكاری هێزی تری ئیقلیمی-ناوچەیی- لە گۆرەپانەكەدا سەیان هەڵداوەو ئیتر كاتی ئاوە هاتووە بە پاوانی هێزی نوێ جارێكیتر نەخشەی ناوچەكە گۆڕانكاریان بەسەردابێت و كۆمەڵگای نێودەولەتیش رێوشوێن و بنەماو یاسای نوێ دارێژێتەوە بە جۆرێك بێت لەگەڵ واقیعی ناوچەكە بگونجێت گەرنا ململانەی نێودەوڵەتی و زلهێزانی دونیا بەجۆرێك لە رۆژهەڵاتی ناوەڕاست چربووەتەوە ترس لە هەڵگیرسانی جەنگێكی تری جیهانی هەیە.


ڕێز له‌سه‌دساڵه‌ی له‌دایكبوونی دڵزاری شاعیر نرا\n8/1/2020 - 17:29\nله 8ی كانوونی دووه‌می 1920 له‌شارۆكه‌ی كۆیه له‌دایك بووه\nئه‌مڕۆ، له هۆڵی "هۆتێل شیراتۆن" له هه‌ولێر، وه‌زاره‌تی ڕۆشنبیری و لاوان ڕێز له سه‌دساڵه‌ی له دایكبوونی دڵزاری شاعیر نا.\nله مه‌راسیمه‌كه‌دا، كه له‌ژێر ناونیشانی "گوڵزاێك له وشه"یه، چه‌ندین چالاكی پێشكه‌ش كران، له‌وانه؛ پێشكه‌شكردنی وتاری وه‌زاره‌تی ڕۆشنبیری و لاوان و، یه‌كێتی نوسه‌ران و، كورته فیلمی سه‌دساڵی ته‌مه‌ن تایبه‌ت به ژیانی شاعیر په‌خش كرا، كتێبی بیره‌وه‌رییه‌كانی دڵزاری شاعیریش پێشكه‌شی میوان و ئاماده‌بووانی ده‌كرێت.\nد. سالار عوسمان، بریكاری وه‌زاره‌تی ڕۆشنبیری و لاوانی هه‌رێمی كوردستان، له‌باره‌ی مه‌راسیمه‌كه‌وه. ڕاگه‌یاند؛ ته‌مه‌نی سه‌دساڵه‌ی دڵزار، جێگای هه‌ڵوه‌سته و ته‌قدیر و پێزانینه. ئێمه وه‌ك وه‌زاره‌تی ڕۆشنبیه‌ی، پێمان باشبوو، له یادی سه‌دساڵه‌ی دڵزاردا كه ده‌كاته ٨ی مانگی یه‌ك، ڕێزلێنانی بۆ بكه‌ین و، جارێكی دیكه بیره‌وه‌رییه‌كانی چاپ بكه‌ینه‌وه.\nسه‌باره‌ت به چالاكییه‌كانی ئه‌و مه‌راسیمه، ڕایگه‌یاند؛ كۆمه‌ڵێك بڕگه و بابه‌ت له‌م ڕێوڕه‌سمه‌دا هه‌بوو، وه‌ك؛ فیلمی دیكۆمێنتاری، وتار، قسه‌كردن له‌باره‌ی دلزار و ئه‌ده‌بییات، له باره‌ی دڵزار و سیاسه‌ت و كۆمه‌ڵێك بابه‌تی تر، باسی له‌وه‌شكرد، ئه‌وان به شیوه‌ی (سی دی) ئه‌و شیعرانه‌ی دڵزاریان تۆمار كردووه كه كراون به گۆرانی و پێشكه‌شی میوانانی مه‌راسیمه‌كه‌كران..\nسه‌باره‌ت به ئامانجیان له‌م مه‌راسیمه، د. سالار، ئه‌وه‌ی خسته‌ڕوو؛ ئه‌م مه‌راسیمه، بریتییه له؛ ماناكانی ڕێزگرتن له تێكۆشه‌ر و شاعیرانی كوردستان. گوتی: وه‌زاره‌تی ڕۆشنبیری ده‌یه‌وێت ڕێز له قه‌له‌مه تێكۆشه‌ره‌كانی وڵات بگرێت، كه دڵزار یه‌كێكه له قه‌ڵه‌مه هه‌ره دیاره‌كانی تێكۆشان له كوردستان. ئامانجێكی تر له‌م جۆره مه‌راسیمانه، ئه‌وه‌یه بتوانین جیلی نوێ ببه‌ستینه‌وه به مێژو، جیلی ئیستا ببه‌ستینه‌وه به خه‌باتی دوێنی و تێكۆشان و شیعری سیاسی و ئه‌ده‌بی به‌رگری. بۆ ئه‌وه‌ی، به نه‌وه‌ی تازه بڵێین؛ دوێنێیه‌ك هه‌بووه، پڕ له تێكۆشان و، پێویسته بیپارێزین.\nشایانی باسه دڵزاری شاعیر، ناوی ته‌واوی "ئه‌حمه‌د كوڕی مسته‌فا كوڕی محه‌مه‌د ئاغای حه‌وێزی"ـه و له ساڵی له 8ی كانوونی دووه‌می 1920 له‌شارۆكه‌ی كۆیه له‌دایك بووه. دڵزاری شاعیر، له هه‌رزه‌كارییه‌وه ده‌ستی به نوسینی شیعر كردووه و به‌شداری كارای له خه‌باتی سیاسی كوردستان هه‌بووه و، زیاتر له 15 ساڵی ته‌مه‌نی له دووری خێزانه‌كه‌ی به‌سه‌ر بردووه. له ئیستا ٩٩ ساڵه‌ی ته‌مه‌نی به‌سه‌ر ده‌بات و خۆشبه‌ختانه بارودۆخی ته‌ندروستی جێگیره و به گوته‌ی خانه‌واده‌كه‌شی، یاده‌وه‌رییه‌كانی ته‌مه‌نی خۆی به‌ته‌واوی بیرماوه و توانانی باسكردنی بیره‌وه‌رییه‌كانی خۆی هه‌یه.\nوه‌زاره‌تی په‌روه‌رده ئاگادارییه‌كی بڵاوكرده‌وه\nجه‌مال كۆچه‌ر: لە دوو ڕۆژی داهاتوو به‌غدا پاره‌ی فه‌رمانبه‌ران ده‌نێرێت\nنووسه‌رێك له به‌ره‌نگاربوونه‌وه‌ی زیانه‌كانی زانست، به‌رگری له مرۆڤ كرد\nسبه‌ی مه‌راسیمی رێزلێنان بۆ شاعیری كورد "مه‌دحه‌ت بێخه‌و "سازده‌كرێت\nنووسه‌رێكی كورد دوو خه‌ڵاتی له بواری رۆمان و چیرۆك به‌ده‌ستهێنا


پارتى ڕه‌شبگيرى دژى گۆڕان ده‌ستپێكرد\n1751 جار بینراوە 28/1/2019 06:59 PM\nبەهۆی ئامادەكاری بۆ خۆپیشاندان دژی بوونی سوپای توركیا و بۆردومانەكانی خاكی هەرێم، لە پارێزگای دهۆك لە لایەن هێزە ئەمنیەكانەوە ژمارەیەك چالاكوان و هەڵسوڕاوی گۆڕان دەستگیركران، كە ئەندامێكی جڤاتی نیشتمانیی ئەو بزوتنەوەیەشی تێدایە.\nبەپێی هەواڵی هەریەكە لە كەناڵی (كەی ئێن ئێن) و ماڵپەڕی (سبەی)ی بزوتنەوەی گۆڕان، ئێوارەی ئەمڕۆ دوو شەممە 28-1-2019 بڕیاربوو گردبونەوەیەك ئەنجامبدرێت لەناو بازاڕی دهۆك بۆ پشتیوانی لە خۆپیشاندانی خەڵكی شیلادزێ و دژ بە بۆردومانی ناوچە سنورییەكانی هەرێم لەلایەن توركیاوە، بەڵام پێش دەستپێكردنی چالاكییەكە، سەرجەم ڕێكخەرانی گردبوونەوەكە لەلایەن هێزە ئەمنییەكانەوە دەستگیركراون و بەو هۆیەشەوە چالاكییەكە ئەنجام نەدرا.\nهەر بەپێی هەواڵی میدیای گۆڕان، لەناو ئەوانەی، كە بەنیاز بوون بەشداری بكەن لەو گردبوونەوەیەدا، ژمارەیەك هەڵسوڕاوی گۆڕان هەن، كە بریتین لە حەجی ڕێكانی، ئەندامی جڤاتی نیشتمانی و كاوار حەسەن و زێرەڤان ئادەم و عوسمان ئەحمەد و وەلید عەبدوڵا، هەڵسوڕاوانی مەكۆی دهۆك-ی بزوتنەوەی گۆڕان.\nبەپێی زانیارییەكان، تا ئێستا ژمارەی دەستگیركراوەكان لە دهۆك گەیشتۆتە 20 كەس و چەند چالاكوانێكی كۆمەڵگەی مەندەنی-ش لەنێو دەستگیركراوەكاندان.\nڕۆژی شەممە، هاولاتیانی شیلادزێ بۆ ناڕەزایی دەربڕین بەرامبەر بۆردومانەكانی توركیا و شەهید بوونی چوار هاوڵاتی ناوچەكە خۆپیشاندانیان ئەنجامدا و دوای تەقەی هێزەكانی توركیا و شەهید بوونی 2 گەنج و برینداربوونی 10 كەس خۆپیشاندەران چوونە سەر بارەگاكانی توركیا و ئاگریان لەو بارەگایانە بەردا و چەند تانك و زرێپۆشێك-یان سووتاند و .\nدوابەدوای ئەو ڕووداوانە فڕۆكەی جەنگی توركیا هاتە ئاسمانی ناوچەكە و بەرپرسانی توركیا "پەكەكە"یان بە هاندانی ئەو ڕووداوە تۆمەتبار كرد و حكومەتی عیراق-یش بە توندی ناڕەزایی لە شەهید كردنی هاوڵاتیانی هەرێم دەربڕی و حكومەتی هەرێم-یش سەرەڕای هاوخەمی بۆ كەسوكاری شەهیدەكان، ڕایگەیاند، كە "دەستی ئاژاوەگێڕی" لەپشت خۆپیشاندانەكە هەبووە و "هەڕەشەی سزادانی" لێ كردن.


ئابووری ئێران/ هەناردەی پۆڵا ١٢٪ کەمی کردووە \nئابووری ئێران/ هەناردەی پۆڵا ١٢٪ کەمی کردووە\nئاسۆی ڕۆژ/ تاوتوێ کردنی ئاماری ١٠ کۆمپانیای گەورەی فوولادسازی لە خولی نەورۆز تا پووشپەڕی ئەمساڵ باس لەوە دەکات کە بە گشتی دوو میلیۆن ٢٤١ هەزار و ٣٢٦ تۆن هەناردە کراوە کە بە بەراورد لەگەڵ چوامر مانگی ساڵی ڕابردوو ١٢٪ دابەزیوە.\nئاماری کۆمپانیاکانی زەوب ئاهەن، فوولادی موبارەکە، خوستان، هۆرمزگان، خوراسان، بناو، چادۆرمەلوو، کاوەی جنووب، ئالیاژی و ئۆکسین دەری دەخات کە بە گشتی پووشپەڕی ئەمساڵ ٦٢٠ هەزار و ٥٨٩ تۆن هەناردەیان بووە کە بەرامبەر بە مانگی پووشپەڕی ساڵی ڕابردوو ١٣٪ دابەزینی تۆمار کردووە.\nئەنجوومەنی بەرهەم هێنەرانی پۆڵای ئێرانیش لە سێ مانگی یەکەمی ئەمساڵ ئامارێکی بڵاو کردبوویەوە کە بە گشتی هەناردەی پۆڵای میانی (خاو) بە بەراورد لەگەڵ سێ مانگەی یەکەمی ساڵی ١٣٩٧ی هەتاوی ٢٣٪ دابەزیوە.\nپیشەسازی پۆڵا یەکێک لە بوارە گرنگەکانی هەناردەکاری ئێران جگە لە نەوتە کە لە لایەن ئەمریکاوە گەمارۆی خراوەتە سەر. ئەمریکا ڕایگەیاندووە کە هەر وڵاتێک ئەو کاڵا و بەرهەم ئێرانییانە بکڕێت دەکەوێتە بەر گەمارۆکانی ئەمریکا و سزا دەدرێت و هەر بۆیەش کڕیارە هەمیشەییەکانی پیشەسازی پۆڵای ئێران، چیتر پۆڵا لە ئێران ناکڕن.\nئه‌م بابه‌ته 1246 جار خوێنراوه‌ته‌وه


ڤیدیۆ: كێكه سێكسیه‌كه به‌رپرسان له‌سه‌ری هاتنه ده‌نگ\nبڵاوكردنه‌وه‌ی وێنه‌ی كێكی ئاهه‌نگێكی له‌دایكبوون له یانه‌یه‌كی وه‌رزشی له میسر بۆته جێگه‌ی باسی به‌كارهێنه‌رانی تۆڕه كۆمه‌ڵایه‌تیه‌كان و ئه‌م بابه‌ته ئه‌وه‌نده گه‌وره بوو كه كه‌وتۆته سه‌ر حه‌رام كردن و ته‌نانه‌ت به‌رپرسان له‌سه‌ری هاتونه‌ته ده‌نگ.\nكێكه‌كه چه‌ند جۆرێك بووه و هه‌ریه‌كه‌یان له‌سه‌ر شێوه‌یه‌ك دروستكراوه یه‌كێكیان له‌سه‌ر شێوه‌ی جلوبه‌رگی ژێره‌وه‌ی خانمان و دانه‌یه‌كی دیكه سمتی خانمان و ئه‌وانه‌ی دیكه‌ش كه كێكی قه‌باره بچوكتر بوون له‌سه‌ر شێوه‌ی ئه‌ندامی نێرینه پێشكه‌شی میوانه‌كان كراوه و ئه‌وانیش به پێكه‌نین و ده‌ربڕینی خۆشییه‌وه خواردویانه و وێنه‌یان گرتوه.\nوه‌زاره‌تی وه‌رزش و گه‌نجان له میسر بڕیاریدا به پێكهێنانی لیژنه‌یه‌ك بۆ لێكۆڵینه‌وه له‌م بابه‌ته، له‌ڕووی ئاینیه‌وه لیژنه‌ی فه‌توای میسر ئاماژه‌ی بۆ ئه‌وه كردوه كه بڵاوكردنه‌وه‌ی ئه‌م جۆره كێكانه كه وێنه‌ی ڕوتیان له‌سه‌ره حه‌رامه و سوكایه‌تیه بۆ كۆمه‌ڵگه.\nله تۆڕه كۆمه‌ڵایه‌تیه‌كانیش كاردانه‌وه‌ی جیاواز هه‌بووه، به‌جۆرێك به‌شێك پێیان وایه ئاساییه و بابه‌تێكی ئه‌وه‌نده گه‌وره نییه و گه‌وره كراوه و به‌شێكی دیكه‌ش باس له‌وه ده‌كه‌ن ئه‌و ئافره‌ته میسریانه‌ی وێنه‌كانیان له‌كاتی خواردنی ئه‌م كێكانه بڵاوكراوه‌ته‌وه هیچ ئاماژه نین بۆ خانمانی میسر چونكه ئه‌م جۆره ڕه‌فتارانه له ئافره‌تی میسری ناوه‌شێته‌وه.\nئه‌م بابه‌ته 27616 جار خوێنراوه‌ته‌وه\nباشترین و خراپیترین جۆره‌كانی میوه


نامه جوانه‌كانی حه‌سه‌ن گه‌رمیانی\nچه‌ند سه‌رنجێكی ڕه‌خنه‌ئامێز\nله‌و ماوه‌یه‌ی دواییدا، له زه‌رفێكی ته‌واو پێچراودا، ئه‌و (9) نامه ڕه‌خنه‌ئامێزانه‌ی هونه‌رمه‌ند حه‌سه‌ن گه‌رمیانیم له یه‌كێتیی نووسه‌رانی كورد لقی هه‌ولێر به‌ده‌ست گه‌یشت، كه له وڵاتی (نه‌رویجه‌وه) بۆی ناردبووم، ئه‌و (9) نامه‌یه چه‌ند سه‌رنجێكی خێران له‌سه‌ر چه‌ند قه‌سیده‌یه‌كی درێژی من.\nبه‌ڕاستی سه‌رم سوڕما هونه‌رمه‌ندێك ئه‌وه‌نده به سه‌لیقه‌وه ئه‌و قه‌سیده درێژانه بخوێنێته‌وه و بیروڕا و سه‌رنجی خۆیشی له‌سه‌ر بنووسێ و له هه‌نده‌رانه‌وه بۆم بنێرێته‌وه هه‌ولێر! ده‌بێ هه‌ڵوێستی من چی بێت كه كاك حه‌سه‌ن برا و هاوڕێی دێڕینمه و منیش هه‌ر له زووه‌وه تا ئێستاشی له‌گه‌ڵدا بێت به ده‌نگ و ئاواز و گۆرانییه‌كانی سه‌رسام بوومه.\nبۆیە به باشم زانی ئه‌و (9) نامه ڕه‌خنه‌ئامێزانه له هه‌فته‌نامه‌ی (باس) بڵاو بكه‌مه‌وه، نه‌ك له‌به‌ر ئه‌وه‌ی تایبه‌تن به من، به‌ڵكو تایبه‌تیشه به شیعری نوێی ئه‌مڕۆمان و به پێویستم زانی بیانخه‌مه به‌رچاوی خوێنه‌رانی ئازیز، هه‌ر بۆ ڕوونكردنه‌وه‌ی زیاتر، هه‌موو نامه‌یه‌ك حه‌سه‌ن گه‌رمیانی ناونیشانی قه‌سیده‌كه‌ی نووسیوه و له خواره‌وه ڕای خۆی ڕوون كردووه‌ته‌وه.\nخه‌ریكه ده‌مه‌ته‌قێكانمان له‌گه‌ڵ كاكی زامدارا به‌ره‌و كۆتایی بڕوات\n(ئه‌نیماموندی - فه‌رید زامدار- زستانی 2000 دیمه‌شق\n1/1/2005 - سلێمانی)\nجیابوونه‌وه‌یه‌كی تره له ناوچه‌كانی تری شیعر، ده‌قێكی هێرشبه‌ره\nمرۆڤێكی پڕ زه‌خیره، كه حه‌ز ناكات مرۆڤی سه‌ر ئه‌م زه‌مینه پڕ تاوانه بێت، ئیتر چی بكات وا دروست بووه، نه‌ستی حه‌زی به بوونێكی ڕۆحانییه، هه‌رده‌م له فڕیندایه.\nته‌نیا خه‌یاڵه بێ گه‌رده ڕۆحییه‌كه‌یه‌تی خۆشیی پێ ده‌به‌خشێت، كه دنیای ئه‌سیری به‌جێ دێڵێت و جارێكی تر ده‌بێته‌وه به خۆی.\nدووباره شێتانه، مه‌ستانه، ویژدانانه ده‌كه‌وێته وێزه‌ی خۆی و سه‌روبن و ناوه‌وه و ده‌ره‌وه و هه‌موو خه‌لفییه‌ت.\nبه‌دوای ڕه‌وایه‌كدا ده‌گه‌ڕێت كه لێوانلێو ڕه‌وا بێت، چه‌ند هه‌وڵ ده‌دات ده‌ستی ناكه‌وێت. هێرشه‌كه‌ی هێند جوان و ڕه‌وایه كه‌م هێز هه‌یه بتوانێت شیی بكاته‌وه، پێم خۆشه گه‌ر ڕازی بێت منیش هاوشانی بم.\nله‌گه‌ڵ ئه‌وپه‌ڕی خۆشه‌ویستیم\nبراتان - حه‌سه‌ن گه‌رمیانی\n10/4/2014 - نه‌رویج\nدوو جار خه‌ڵه‌تاوین\nئه‌م گه‌ردوونه، ئه‌م كه‌ونه، له دروستبوونییه‌وه چڕترین چڕ بووه، كه ته‌قییه‌وه فراوانترین فراوان ده‌رچوو.. بۆ چه‌ند ملیار ساڵی دیكه هه‌ر له فراوانیدایه...دوو جار (خه‌ڵه‌تاوین)، یه‌كه‌م: وا ده‌زانین هه‌موو شتێك ده‌بێت به كردار بێ و به كرداریش بیگه‌ینێ كه ئه‌مه‌یان مه‌حاڵه، چونكه ته‌مه‌ن سنوورداره و كۆنترۆڵ كراوه! (خه‌یاڵ) به خه‌یاڵ هه‌موویان ته‌ی ده‌كه‌ین، تا ڕاده‌یه‌ك ڕێی تێ ده‌چێت، ئه‌مه‌شیان ناگه‌یه‌نینه كۆتایی. \nدووهه‌میان: چه‌ند ملیار ساڵی دیكه‌ش مرۆڤ هه‌ر له خه‌ڵه‌تاندایه، چونكه چڕبوونه‌وه‌كه هێدی هێدی ده‌ست پێده‌كاته‌وه تا ده‌بێته‌وه گه‌ردیله‌كه‌ی دروستبوون، دیسانه‌وه ته‌قینه‌وه.. ئه‌وكات خوڵقێنراوی دیكه په‌یدا ده‌بێت جیا له مرۆڤ، ناوێكی دیكه‌ی ده‌بێت... دوور نییه زۆر زیره‌كتر و زاناتر نه‌بن، یا دوور نییه زۆر گه‌مژه‌تر و بێ ئاگاتر له ئێمه، چونكه نه ئێمه بڕیار ده‌ده‌ین بیانناسین، نه ئه‌وانیش ده‌زانن ئێمه چی بووین!\nهیچ + هیچ = هیچ\nواته فراوانبوونی ئێستامان و چڕبوونه‌وه‌ی داهاتوو، جارێكی دیكه‌ش ته‌قینه‌وه و فراوانبوون و چڕبوونه‌وه... ئیتر خه‌می چیمانه، ئێمه‌ش به‌شێكین له‌م نهێنییه سه‌یر و سه‌مه‌ره‌یه و له‌م ڕووداوه.\nئه‌و نیو كاته‌ش كه هه‌مانه زۆر زۆریشه!\nئه‌م گه‌ردوونه به قه‌ده‌ر ئه‌وه‌ی كه هه‌موو شتێك له بۆشایی و به بۆشایی ده‌زانین! له هه‌مان كاتدا پڕ و چڕه، جا چی بكه‌ین چاكه؟!\nكه‌واته بۆ خۆمان ئازادین، گوناهی ئێمه‌ی تیا نییه چۆن بیر بكه‌ینه‌وه.\nئیتر ئاوایه دونیا.\n13/4/2014 - نه‌رویج\nبه‌رده‌وامین له ده‌مه‌ته‌قێی كاكی زامدار\n فه‌رید زامدار\n(1) له ماڵه دزراوه‌كانی شه‌یتان (ئه‌هریمه‌ن شیاوتر بوو)\nچه‌ند پێیه‌ك له خوارتر و\nچه‌ند چركه‌یه‌ك له سه‌رووتر\nچاره‌ت نییه (لێره كاتت ده‌ستنیشان كردووه) بێ ئاگا بین یا به‌ئاگا، بڕوات به كات هه‌بێت یا نه‌بێت، هیچ چاره‌یه‌كت نییه ده‌بێ كات به‌رده‌وام بێت و بڕوات، (كات بڕوا به بوونی خۆی ده‌كات).\n(2) لاپه‌ڕه 12 له ناوچه پیره‌كانی زه‌مه‌ندا ــ چاره‌ت نییه هه‌ر پابه‌ندی به كاته‌وه.\n(3) لاپه‌ڕه 17 ــ هه‌ر ڕۆژ و شه‌وێكم \nكه به‌سه‌ر ده‌چێت\nبه هێمنی بۆ زه‌مه‌نێكی تری زیندوو\nمێژووێكی كۆن سه‌رم داده‌خات\nدووباره، زه‌مه‌ن، كات،\nتا بڕوایان پێبكه‌ین\nهزر و زمان و په‌نجه‌كانت\nبه‌ناچاری ده‌بێ خۆت بده‌ی \nبه ده‌ستی كاته‌وه\n(4) لاپه‌ڕه 18 ــ دێڕی دووه‌م، دیسانه‌وه كات\n(5) لاپه‌ڕه 19 ــ دێڕی حه‌وته‌م و شازده‌م، ئه‌ها چۆن دان به كاته‌كاندا ده‌نێی.\n(6) لاپه‌ڕه 20 ــ دێڕی یه‌كه‌م و سێیه‌م، هه‌ر باسی كات ده‌كه‌ین.\n(7) لاپه‌ڕه 21 ــ دێڕی سێزده‌م كات ده‌ڕوات و كات دێت\n(8) لاپه‌ڕه 23 ــ دێڕی حه‌وته‌م و یازده‌م به هه‌مان شێوه باسی كات ده‌كه‌ین.\n(9) لاپه‌ڕه 24 ــ دێڕی 10و11و12و13 به هه‌مان شێوه باسی كات ده‌كه‌ین.\n(10) لاپه‌ڕه 25 ــ دێڕی 13 له كات ڕزگارت نابێت.\n(11) لاپه‌ڕه 27 ــ دێڕی 11 كاته‌كانیش ده‌گۆڕێن، به‌ڵام له هه‌موو سووڕانه‌وه‌یه‌كدا هه‌ر كاتن.\n(12) لاپه‌ڕه 28 ــ دێڕی 10 كات كاته.\n(13) لاپه‌ڕه 30 ــ دێڕی 7 باسی كات ده‌كه‌ین.\n(14) لاپه‌ڕه 31 ــ دێڕی 4و5و6 هه‌مووی باسی كات ده‌كه‌ین.\nرێگایه‌كه ته‌نیا خۆتی تیا تێپه‌ڕ ده‌كه‌یت\nداڕشتنێكی نایاب، سه‌رلێشێوانێكی سه‌یر\nنووسیوته لای من كاتێك نییه ناوی كات بێت، كه‌چی له تێكستی دوایین ئێواره‌خوان، هه‌ر جارێ دوایین ئێواره‌خوان خۆی كاته!\nجگه له‌وه‌ش له‌ناو ده‌قه شیعرییه‌كه‌تا له سه‌ره‌تاوه تا ده‌گاته بنه‌تا، نزیكه‌ی 24 جار باسی كاتت كردووه له ڕابردوو و ئێستا و دواڕۆژیش. من له‌گه‌ڵ ئه‌و بۆچوونه‌تدا نیم، ته‌نیا وه‌ك ڕه‌وانبێژیی شیعر ئا، به‌ڵێ له‌گه‌ڵتام. ڕه‌نگه به‌هه‌ڵه‌شدا چووبم.\nئه‌وه‌ی تۆ بیری لێ ده‌كه‌یته‌وه، من ناگه‌مه ئه‌و ئاسته به‌رفراوانه‌ت كه جیایه له بیركردنه‌وه‌ی ئێمه‌مانان.\nدوا وته‌م هزرت فراوانتر بێت\nمنیش هه‌ر ئه‌وه‌نده ده‌ره‌قه‌ت هاتووم برا ئازیزه‌كه‌م\nكۆتایی ده‌مه‌ته‌قێیكانمان هه‌رچه‌نده سه‌ره‌تایه له‌گه‌ڵ كاكی زامدارا\n(مردنی ئه‌نداوه‌یی- فه‌رید زامدار)\nپه‌نجه شێته‌كانی شه‌یتان (ئه‌هریمه‌ن شیاوتر بوو له شه‌یتان)\n(1) فه‌ریبا لاپه‌ڕه 31 ــ 39\nكه خاوه‌ن ئه‌م هزرانه بیت چاوه‌ڕێی سارێژبوونی زامه‌كانت مه‌كه! زامداری برام.\n(2) ئاوێنه‌كانی ئارسیس لاپه‌ڕه 40 ــ 49\nله‌پاڵ ئه‌فسانه گریكه‌كانه‌وه\nته‌قه‌ی باراناوی به لێزمه دابارینی به‌سه‌ر كرده‌وه ناشرینه‌كانی ئه‌م كۆمه‌ڵگایه، تا جوان و پوخت بیانشۆینه‌وه هه‌ی بلیمه‌ت.\n(3) سووڕانه‌وه له‌سه‌ر ڕووی سنووره‌كانی هه‌بوون.\nلاپه‌ڕه 50 ــ 54 .. كاكی خۆم به سارته‌ر بڵێ فریام كه‌وه!\nئه‌ویش سووڕانه‌وه‌كه‌ی خۆی ده‌پێچێته‌وه و هه‌ڵدێت، چونكه كۆمه‌ڵگای ئێمه‌ی نه‌ىدیوه و نه‌یناسیوه، تا بزانێت چ سووتانێك، چ خۆخواردنه‌وه‌یه‌ك، چ داڕشتنێك له‌م پووكانه‌وه‌یه په‌یدا بووه.\n(4) قه‌بره‌كانی ئاو (گۆڕه‌كانی ئاو شیاوتر بوو) لاپه‌ڕه 55ــ61\nفه‌وتام به ده‌ست ئه‌م ده‌قه شیعرییه‌وه. ئه‌ی گڕكانه خامۆشه‌كه یاخوا جارێ نه‌ته‌قیته‌وه!\n(5) جه‌ژنی مردن، لاپه‌ڕه 62 ــ 68. ئێستاش به‌دوای خۆمدا ده‌گه‌ڕێم تا خۆم بدۆزمه‌وه، هێشتا نه‌مدۆزیوه‌ته‌وه، چ جای به‌دوای تۆدا بگه‌ڕێم، تۆ زۆر بڤه‌ی!\nمه‌گه‌ر نه‌ست (لاشعور) ئه‌ویش تا ڕاده‌یه‌ك په‌ی به شیته‌ڵكردنی ئه‌م بابه‌ته شیعرانه به‌رێت. فه‌رید زامدار به ڕواڵه‌ت هێمن و بێ ده‌نگه له داڕشتندا، داپڵۆسه‌رێكی باراناویت، ده‌گرمێنیت، چه‌خماخه وه‌شێنیت، تاریكی ڕووناك ده‌كه‌یته‌وه، بێ ئاگا وه‌ئاگا دێنیت. شیعره‌كانت هه‌ر یه‌كه‌یان تابلۆیه‌كی سوریالییه له سوریالی سوریالیتر.. تابلۆكانیشت كه من له‌م دواییه‌دا بڕێكم دیتن، هه‌ر یه‌كه‌یان مه‌به‌ستێكی شیعراویی سوریالی و زامداریی له‌پشته‌وه بوو.\nبوونی خۆت له مردندا ده‌بینیت، كه نه بوونت لا مه‌به‌سته نه مردن!.\nكه سه‌یری ئاسمان ده‌كه‌یت بۆشاییه‌كی بێ كۆتایی\nئه‌و گالیسكانه‌ی تیای ده‌بینی، نایبینی \nئه‌وانیش لای تۆ هه‌ر بۆشایین، كه‌واتا هه‌موو بینراو و نه‌بینراوه‌كان هیچن هیچ.. كه‌واته له هیچه‌وه به‌ره‌و هیچ، ئه‌ی ئیتر ئه‌م دروستبوونه‌وه بۆ؟! \nئێستا ده‌شێ پێت بڵێم، (تۆ زامدارێكی كه‌ونیت)، كه‌واته هه‌یت و به‌رده‌وامیت و به‌رده‌وام به برا ئازیزه‌كه‌م به‌رده‌وام به.\nبراتان- حه‌سه‌ن گه‌رمیانی\n( تەنیا یه‌ك كه‌س ده‌توانێ تێم بگات \nئه‌ویش ئه‌و كه‌سه‌یه كه تێم ناگات)\n( گه‌ردوون له پیلانێكی شیعریدا) ... فه‌رید زامدار\nئه‌مه پیلان نییه، به‌ڵكو فه‌رته‌نه‌یه‌كی گه‌ردوونییه\nفه‌نتازیایه‌كی زۆر سه‌یره\nبۆیه هیچ جۆره پرسیارێكت لێ ناكه‌م\nبه‌نیازی چاوه‌ڕێی وه‌ڵام نیم لێت\nبۆ ئه‌وه‌ی ده‌ستكاریت نه‌كه‌م\nبه جوانییه شاراوه‌كانی خۆت بمێنیته‌وه\nكه ناته‌وێت بمێنیته‌وه.\nله‌گه‌ڵ ئه‌وپه‌ڕی سه‌رسامیم\nده‌مه‌ته‌قێیه‌كی تر له‌گه‌ڵ زامداردا\nگه‌ردوون له پیلانێكی شیعریدا\nفه‌رید زامدار \nوا بیرده‌كه‌ینه‌وه تۆ له هه‌موو كه‌س ده‌گه‌ی و خۆت به كاڵا كردووه‌ته‌وه و گه‌ردوونیشت كردووه به به‌ردێكی هێلكه‌یی و له‌ناو (به‌رده قووچه‌قانێیه‌كدا ناوه) و بای ده‌ده‌یت و بای ده‌ده‌ی، هاكا فنگه‌ی هات و تووڕت هه‌ڵدا.\nكه‌چی حه‌زیش ناكه‌ی كه‌س تێت بگات، بۆ ئه‌وه‌ی ده‌ته‌وێت (ئێستا بیگریێنین، نه‌ك پاشه‌ڕۆژ كه سه‌ره‌تایه لای تۆ، بۆت بگریت).\nهه‌رچه‌نده سه‌ره‌تا و ناوه‌ند و دواڕۆژ لای تۆ گه‌ڕۆكی گه‌ردوونی بوونی نییه؟!. چونكه چه‌ندین سه‌ده‌یه تۆ له‌دایك بوویت، چه‌ندین سه‌ده‌ی دیكه‌ش له‌دایك بوویته‌وه و ده‌بیته‌وه.\nمنیش كاكی زامدار، ئه‌و كه‌سه سه‌رشێته‌م كه نامه‌وێ نه له تۆ، نه له گه‌ردوون، نه له خۆم بگه‌م، چونكه هێشتا خۆم به‌دوای بوونی خۆمدا وێڵم و ده‌گه‌ڕێم و ده‌گه‌ڕێم، بۆیه با به گاڵته‌جاڕی یا ناگاڵته‌جاڕی ئه‌م په‌نده‌ت نه‌گوتووه!. \n(ده‌ریاچه‌ی ئاگر- فه‌رید زامدار)\nكه تۆ هیچێكی دیكه بیت، واته شتێكی دیكه‌یت، واته به شێوه‌ی مرۆڤ وه‌ك جه‌سته ڕه‌فتار ده‌كه‌یت، ئه‌وه‌یه كه به ڕواڵه‌ت ده‌یبینین! به‌ڵام به‌قووڵی تێت بڕوانین (نووسینه‌كانت وه‌ڵامێكی كپ و بێده‌نگمان ده‌داته‌وه).\nتا ڕاده‌یه‌ك خه‌ریكه بڵێم فه‌رید زامدارمان كردووه به ئاژاوه‌چییه‌كی گه‌ردوونی، چونكه ئه‌م گه‌ردوونه وای مه‌به‌سته! \nكه‌واته خه‌یاڵه بێ مه‌ودایه‌كه‌ی كاكی زامدار له ئێمه ئازاتره و ڕاستگۆتره و بێباكتره. بڕۆ براكه‌م بڕۆ خه‌ریكی دۆزینه‌وه‌ی خۆت به.. ئای كه نایدۆزیته‌وه و نایدۆزینه‌وه!\nله‌گه‌ڵ ئه‌وپه‌ڕی دڵسۆزی\nبراتان - حه‌سه‌ن گه‌رمیانی \n22/4/2014 - نه‌رویج\nده‌مه‌ته‌قێكانمان هه‌ر به‌رده‌وامه كاكی زامدار\n(ئوكتافیا پێكه خوداییه‌كانی لاته‌ریكی) فه‌رید زامدار\nعه‌ممان - 2010/2011\nته‌نیا یه‌ك كه‌س ده‌توانی تێم بگات، ئه‌ویش ئه‌و كه‌سه‌یه كه تێم ناگات. كه‌س له كه‌س به ته‌واوی ناگات، ته‌نیا به چه‌ند ڕواڵه‌تێكی كه‌م نه‌بێت. ئه‌و كه‌سه‌ش كه هه‌وڵ ده‌دات له خۆی بگات و له خه‌ڵكیش بگات ته‌نیا ناوێكه بۆ ناوبانگ ده‌نووسرێت، چونكه كۆی گشتی هێشتا له تاكه‌كه‌سی ناودار ناگات، تاكه‌كه‌سی ناوداریش هه‌ر له هه‌وڵدانایه بۆ گه‌یشتن. كه‌واته نیو سه‌عاته‌كه‌ی به‌ڕێزیشتان هه‌ر هیچ. هیچیش شته، شته‌كانیش هیچن. ئه‌ی چاره؟ كه‌واته هه‌ر وابووه و هه‌ر واش ده‌بێت. بیده ده‌ست خواوه‌ندی جوانی.\nله‌گه‌ڵ ئه‌وپه‌ڕی نه‌زانییم به‌رامبه‌ر به‌م كه‌ون و گه‌ردوونه\n23/4/2014 - نه‌رویج\nله‌نێوان دوو دولبه‌ردا\nبرا و هاوڕێ كاك زامدار، به هیوای ئه‌وه‌م زامه‌كانت ساڕێژ بن. هه‌رچه‌نده ئه‌و كه‌سه‌ی كه‌وته ناو بیری فێربوون، بیری زانست، هه‌رده‌م خۆی به زامدار ده‌زانێ و ده‌گه‌ڕێ و ده‌گه‌ڕێت به دوای ده‌رمانێكدا تیماری زامه‌كانی بكات، چنگكه‌وتنی گه‌لێك قورسه، ناچار زانسته تایبه‌تییه‌كه‌ی ده‌گۆڕێت بۆ فێربوونی زانستێكی دیكه، واته (له مه‌عریفه‌یه‌كه‌وه بۆ مه‌عریفه‌یه‌كی دیكه‌وه) وه‌ك ئه‌وه وایه دكتۆره تایبه‌تییه‌كه‌ت بگۆڕی له دكتۆرێكه‌وه بۆ دكتۆرێكی دیكه. به‌كورتی و به‌كوردی من ڕه‌خنه‌گر نیم و ناشمه‌وێت ڕه‌خنه‌گر بم، ده‌توانم بڵێم ڕوونكردنه‌وه، یا بۆت ڕوون ده‌كه‌مه‌وه یا بۆم ڕوون ده‌كه‌یه‌وه، یا هه‌ردوولامان به لێخی واته (شێلو) ده‌مێنینه‌وه و چاوه‌ڕێی ئاو ڕۆشنكه‌رێ كه له زۆربه‌ی كانیاوه لێخه‌كان ده‌یانبینین، جۆره مێرووێكن یا جۆره په‌پووله‌یه‌كن ئاوی ( لێڵ، لێخن، شێلو) ڕۆشن ده‌كه‌نه‌وه.\nئه‌نجا تۆی ئازیز ناهه‌قیشت ناگرم، له‌نێوان دنیای زانست واته عه‌لمانی و ڕۆحانی، میتافیزیكیی خۆت پڕ زه‌خیره كردووه، لایه‌نی ده‌روونیت سه‌رسام ماوه!\nله‌نێوان (مه‌ژگ، ده‌ماغ، عه‌قڵ) و (گیان واته ڕۆح)\nهه‌ردوولایان جۆلانه‌ت پێ ده‌كه‌ن، ئه‌نجامیش یا له هۆش چوونه، یا دابه‌زینه له جۆلانه‌كه. (له‌نێوان دوو دولبه‌ردای و حه‌یرانی دوو دڵ ماوی).\nگوێ مه‌ده‌رێ ئه‌م كه‌ونه، ئه‌م سروشته، ئه‌م ته‌بیعه‌ته سه‌یره، به‌رده‌وام له دروستكردن و داڕمان و له‌ناوبردن دایه، خووڕه‌وشتی وایه!. (خووڕه‌وشتیش ده‌رمانی نییه)\nته‌نیا یه‌ك شت به‌جێ دێڵی بۆ خۆت و بۆ هه‌مووان، ئه‌ویش ته‌نیا و ته‌نیا سه‌رئێشه‌یه و هیچی تر.\nكاكی خۆم ئێستا سه‌رت نایه‌شێت بۆ په‌تی پێوه ده‌ئاڵێنیت؟ بمبووره، ژیان به‌وه خۆشه به ئاره‌زووی خۆت بیت، به‌ڕێزتان ئه‌م جۆره دونیایه‌تان لا جوان و په‌سه‌نده و هێز نییه ڕێگر بێت! هه‌رچی شت هه‌یه له‌م كه‌ونه كه مرۆڤ بتوانێ كۆنترۆڵی بكات و ده‌ره‌قه‌تت بێت له سنوورداریی خۆیا ده‌توانێ، ته‌نیا شت كه ناتوانێ ئه‌ویش بیركردنه‌وه‌یه تا له ژیاندای، به‌ڵام پاش مه‌رگ قسه نامێنێت. \nبه‌هیوای دیدار و ده‌مه‌ته‌قێی زیاتر له‌گه‌ڵ كه‌سێكی پڕ زه‌خیره له زۆربه‌ی بواره‌كانی زانستی (مه‌عریفی)، ئه‌ویش كاك فه‌رید زامداری ئازیزه.\nبراتان- حه‌سه‌ن گه‌رمیانی \n9/12/2014 - نه‌رویج


نێچیرڤان بارزانی: هیچ گرفتێك به گرژی و توندوتیژی چاره‌سه‌ر ناكرێت\nYou are at:Home»تەوەر»هەواڵ»تایبه‌ت»نێچیرڤان بارزانی: هیچ گرفتێك به گرژی و توندوتیژی چاره‌سه‌ر ناكرێت\nBy nuche.net on\t 2017/10/09 تایبه‌ت, کوردستان, گرنگ\nسەرۆکوەزیرانی هەرێمی کوردستان لەگەڵ باڵیۆزی نوێی یەکێتی ئەوروپا لە عێراق کۆبووەوە و رایگەیاند “هیچ گرفتێك به گرژی و توندوتیژی چاره‌سه‌ر ناكرێت و تاكه رێگه‌ی چاره‌سه‌ر ته‌نیا دیالۆگ و لێكگه‌یشتنه.\nرۆژی دووشه‌ممه 9-10-2017، نێچیرڤان بارزانی، سه‌رۆكوه‌زیرانی هه‌رێمی كوردستان، پێشوازی له رامۆن بلێكوا، باڵیۆزی نوێی یه‌كێتی ئه‌وروپا له عێراق و شاندێكی یاوه‌ری كرد.\nبەگوێرەی راگەیەندراوێکی ماڵپەڕی حکومەتی هەرێمی کوردستان، لە کۆبوونەوەکەدا باسی بارودۆخی ناوچەکە و عێراق کراوە و سەرۆکوەزیرانی هەرێمی کوردستان رایگەیاند “هه‌رێمی كوردستان پێش و دوای پرۆسه‌ی گشتپرسی خوازیاری ئه‌وه بووه دیالۆگێكی جددی له نێوان هه‌ولێر و به‌غدا هه‌بێت، چونكه هیچ گرفتێك به گرژی و تووندوتیژی چاره‌سه‌ر ناكرێت و تاكه رێگه‌ی چاره‌سه‌ر ته‌نیا دیالۆگ و لێكگه‌یشتنه”.\nلە بەشێکی دیکەی قسەکانیدا نێچیرڤان بارزانی، سەرۆکوەزیرانی هەرێمی کوردستان دەڵێت “نه‌ته‌وه یه‌كگرتووه‌كان و یه‌كێتی ئه‌وروپا و وڵاتانی دیكه‌ی جیهان ده‌توانن رۆلی ئه‌رێنی بۆ زه‌مینه‌سازیی دیالۆگی نێوان هه‌ولێر و به‌غدا بگێڕن”.\nجه‌ختیشی كرده‌وه كه “خه‌ڵكی كوردستان به رێگه‌ی پرۆسه‌ی گشتپرسی خواستی خۆی ده‌ربڕیوه و به پێویستی زانی ئێستا بیر له‌وه بكرێته‌وه رێگه‌چاره‌یه‌ك بۆ هه‌ڵگرتنی ئه‌و ئاسته‌نگانه‌ی دێنه سه‌ر رێگه‌ی دیالۆگ و گفتوگۆ بدۆزرێته‌وه و گرژی و ئاڵۆزییه‌كان وه‌لا بنرێن و ئارامیی ناوچه‌كه بپارێزرێت”.\nلە بەرامبەدا رامۆن بلێكوا، باڵیۆزی نوێی یه‌كێتی ئه‌وروپا له عێراق، خۆشحاڵیی خۆی به سه‌ردانی هه‌رێمی كوردستان و ده‌ستبه‌كاربوونی وه‌ك باڵیۆزی یه‌كێتی ئه‌وروپا له عێراق ده‌ربڕی به‌تایبه‌تی كه ناوچه‌كه به دۆخێكی هه‌ستیاردا تێده‌په‌ڕێت.\nهه‌روه‌ها خوازیار بوو دیالۆگێكی جددی له نێوان هه‌ولێر و به‌غدا به چاودێریی نه‌ته‌وه یه‌كگرتووه‌كان بۆ چاره‌سه‌ركردنی سه‌رجه‌م كێشه‌كان ئه‌نجام بدرێت و ئاماده‌ییی یه‌كێتی ئه‌وروپایشی بۆ زه‌مینه‌سازی له‌مباره‌یه‌وه نیشان دا.


بۆچی خانمان لە زستاندا بە جلی كورت و تەنكەوە هەست بە سەرما ناكەن؟\n04:45 - 06/12/2021\nلە رۆژانی سەرما خەڵك بە گشتی چاكەت و رینكۆت و قاپوتی گەورە لەبەر دەكەن كاتێك دەڕۆنە دەرەوە بۆئەوەی هەست بە سەرما نەكەن، بەڵام بەشێك لە خانمان لە رۆژانی زستان جلی كورت دەپۆشن و هەست بە سەرما ناكەن، ئەمەش پرسیاری لای زۆر كەس دروستكردوە.\nبە پێی توێژینەوەیەكی زانستی كە لە ماڵپەڕی trendswide بڵاوكراوەتەوە، خانمان كاتێك لە رۆژانی سەرما دەچنە دەرەوە، تەنها گرنگی بە جوانی و شێوازی دەركەوتنیان دەدەن و هەستی سەرمابونیان پشتگوێ دەخەن، هەر ئەمەش وایان لێدەكات هەست بە سەرما نەكەن.\nئەو توێژینەوەیە رای چەند خانمێكی وەرگرتوە لە فلۆریدا، كە تێیدا خانمان ئاماژەیان بەوە كردوە زیاتر گرنگی بە دەركەوتنیان دەدەن و دەیانەوێت بزانن لە چاو كەسانی چواردەوریانەوە چۆن دەبینرێن، هەربۆیە هەست بە سەرما ناكەن و پشتگوێی دەخەن.


لە گفتووگۆیەکدا لەگەڵ دەنگى ئەمەریکا، پۆڵا سیروان تاڵەبانى، لاوازى پێگەى حیزبە کوردیەکان لە نێو کوردانى دانیشتووى بەغدا بۆ چەندین هۆکار دەگێڕێتەوە، دەڵێت"کارکردنى بەعس لەسەر کوردانى بەغدا و فشار خستنە سەریان، ڕاگواستن و ئازاردانیان، هۆکارێک بووە بۆ ئەوەى جۆرێک لە دابڕان لەنێوان ئەوان و هێزە کوردیەکاندا دروست ببێت."\nبەرپرسى مەڵبەندى بەغداى یەکێتى، نکۆڵى لەوەش نەکرد پشتگوێ خستنى کوردانى بەغدا لەلایەن حیزبە کوردیەکان و خزمەت نەکردنیان، هەروەها لاوازى پێگەى کورد لەبەغدا، هۆکار بوون بۆ دوورکەوتنەوەى کوردانى دانیشتووى بەغدا لە حیزبە کوردیەکان.\nلەبەشێکى ترى گفتووگۆکەیدا لەگەڵ دەنگى ئەمەریکا، پۆڵا سیروان تاڵەبانى ئاماژەى بە پێگەى کورد لەبەغدا کرد، وتى"ریفراندۆم و بارگرژیەکانى نێوان هەولێر و بەغدا، کاریگەرى لەسەر پێگەى کورد لەبەغدا بە ئاراستەى لاواز بوون هەبووە."\nناوبراو ، وتیشى"دواى ریفراندۆم بەشێک لە کوردەکانى بەغدا ڕووبەڕووى هەڕەشە لێکردن بوونەوە،کەس نەبوو خۆى بکاتە خاوەنیان و بەتەنها جێهێڵران، بۆیە بەشێکیان بەغدایان بەرەو هەرێمى کوردستان جێهێشت."\nجەختیشیکردەوە، وەکو لایەنە کوردیەکان لە هەوڵى ئەوەدان جارێکى تر خۆیان لەبەغدا بە هێز بکەنەوە.\nبەرپرسى مەڵبەندى بەغداى یەکێتى، پێیوایە سیاسەتى رابردووى کورد بەرامبەر بە کەرکوک هەڵە بووە، بۆیە نەتوانراوە مادەى 140 جێبەجێ بکرێت و خزمەتى کەرکوکیەکان بکرێت، وتى"دەبووایە کورد بەرامبەر بەو شارە سیاسەت و شێوازى کارکردنى بگۆڕیایە، بۆیە لەمەودوا چۆنیەتى مامەڵە کردن لەگەڵ کەرکوک پێویستى بە پێداچوونەوە هەیە."\nبەرپرسەکەى یەکێتى نیشتیمانى، باسیلەوەشکرد کێشە و ناکۆکى نێوان لایەنەکان لەهەرێمى کوردستان رەنگدانەوەى لەسەر بەغداش هەبووە، بۆیە هەرکات کورد لە نێوخوى یەکدەنگ بووبێت لەبەغداش بەهێزبووە، بەپێچەوانەشەوە ناکۆکیە نێوخۆییەکان لاوازى کردووین، وتى"نەیارەکانى کورد لەبەغدا ناکۆکیەکانمان بۆ بەرژەوەندى خۆیان دەقۆزنەوە، ئەوەتا لە کەرکوک چەنێکە ناتوانین پارێزگارێکى کورد دابنێین، خەتاکە تەنها کورد خۆى بووە، گەر پارێزگار دابنرایە دۆخەکە تاڕادەیەک ئاسایى دەبوویەوە، وەکو کورد خۆمان رێگرین لەئاساییکردنەوەى دۆخى کەرکوک."\nهەروەها وتیشى"عەرەب و تورکمان دەیانەوێت دۆخى کەرکوک بەشێوەى ئێستا بەردەوامى هەبێت، چونکە دۆخەکە لە قازانجیانە، ئەوە کوردە سەنگ و قورسایى لەو شارە لەدەستداوە، هۆکارە سەرەکیەکەش تەنها خۆمانین."ئەم بەشەى قسەکانى لادەبەین\nلەکۆتایى گفتووگۆکەیدا لەگەڵ دەنگى ئەمەریکا، پۆڵا سیروان تاڵەبانى بەرپرسى مەڵبەندى بەغداى یەکێتى، بەدوورى زانى جارێکى تر کورد بتوانێت بەهێز ناوچە کێشە لەسەرەکان کۆنترۆڵ بکاتەوە و دەسەڵاتى جارانى هەبێت، وتى"گەر خۆمان رێکبخەینەوە و یەکهەڵوێست بین، دەتوانین بەهێزى یاساو دەستور بگەرێینەوە بۆ ئەو ناوچانە، لەهەڵبژاردنیشدا دەنگى باش بهێنین."


ANF | ستێرک تیڤی: کۆچی دوایی شێرکۆ جەلال زیانێکی گەورەیە\nشه‌ممه, 28 Aug 2021, 21:59\nپێش نیوەڕۆی ڕۆژی شەممە ڕێککەوتی ٢٨/٠٨/٢٠٢١، (شێرکۆ جەلال) میدیاکار، هونەرمەند، شاعیر، گۆرانیبێژ و پێشکەشکاری دیاری تەلەفزیۆنی ستێرک بەنەخۆشی کۆرۆنا لە شاری لیل-ی وڵاتی فەڕەنسا کچی دوایی کرد. بەو بۆنەوە دەستەی وەشانی ستێرک تیڤی ڕاگەیێندراوێکی داوە و تێیدا هاتووە: کۆچی دوایی شێرکۆ جەلال زیانێکی گەورەیە بۆ تیڤیەکەمان، دنیای هونەر و میدیای ئەڵتەرناتیڤ و ئازاد بەناو دەکات و بەڵێن دەدات بەدرێژەدان بە ڕێبازەکەی و تێبکۆشان بۆ هێنانەدی ئامانجەکانی، ئەو زیان و کەلێنە گەورەیە کەم بکاتەوە. هاوکات سەرخۆی لەخۆیان و میدیای ئازاد و ئەڵتەرناتیڤی کوردستان و خانەوادە، کەسوکار و هاوڕێیانی ڕەوانشاد و کۆمەڵگەی هونەری و هونەرمەندان کوردستان دەکات.\nتەواوی دەقی ڕاگەیێندراوی دەستەی وەشان و بەڕێوەبەریی ستێرک تیڤی بەبۆنەی کۆچی دوایی خەباتکاری ستێرک تیڤی شێرکۆ جەلال:\nوەک دەستەی وەشان و بەڕێوەبەریی و خەباتکارانی تەلەفزیۆنی ستێرک هەواڵی کۆچی دوایی هاوڕێمان (شێرکۆ جەلال) میدیاکار، هونەرمەند، شاعیر، گۆرانیبێژ و پێشکەشکاری دیاری تەلەفزیۆنەکەمان بەنەخۆشی کۆرۆنا لە شاری لیل-ی وڵاتی فەڕەنسا خەمباری کردین. هاوڕێمان شێرکۆ جەلال، ماوەی چەند ڕۆژێک بوو بەهۆی تووشبوونی بە ڤایرۆسی لە نەخۆشخانەیەکی شاری لیل-ی فەڕەنسا لە ژێر چاودێری چڕدا بوو، بەڵام سەرەڕای هەموو هەوڵەکان بۆ ڕزگارکردنی ژیانی پێش نیوەڕۆی ڕۆژی شەممە ڕێککەوتی ٢٨/٠٨/٢٠٢١، بۆ هەمیشە دڵە گەورەکەی لەلێدان کەوت و ماڵئاوای لە هاوڕێیانی و دنیای هونەر و میدیای ئازاد و ئەڵتەرناتیڤی کوردستان و ژیان کرد و بەم کۆچە ناوادەیەشی هەموومانی داخدار و خەمبار کرد.\nڕەوانشاد شێرکۆ جەلال، چ بە گشتی لە ژیانیدا و چ بە تایبەتی لە ماوەی کارکردنیدا لە تەلەفزیۆنەکەمان ستێرک و پێشتریش لە ڕۆژ تیڤی دا، کەسێکی دڵسۆز، وڵاتپارێز و خاکی و خۆشەویستی هەمووان بوو و هەر کار و فەرمانێکی تیڤی و مدیایی و هونەریی پێبسپێردرایە، خۆنەویستانە و سەرکەوتووانە ڕایپەڕاندن.\nهاوڕێمان شێرکۆ جەلال کە بە (شێرکۆ جەلال مامەش کۆیی)ش ناسراوە، لە ساڵی ١٩٥٦ لە شاری کۆیە-ی باشوری کوردستان لە بنەماڵەیەکی وڵاتپارێز و نیشتمانپەرور لەدایک بووە و هەر لە تەمەنی لاوێتییەوە لە پاڵ قۆناغەکانی خوێندن و کاری هونەری دا، بەشداری تێکۆشای ئازادی گەلەکەی بووە و لە ساڵی ١٩٧٤ لەگەڵ (رەهبەر جەلال)ی برای کە هونەرمەند و کەسایەتیەکی دیاری باشوری کوردستان بووە و ئێستا لە ژیاندانەماوە و کۆچی دوایی کردوە، ڕوویان لە چیاکانی کوردستان ناوە و چەکی بەرگری و بەرخۆدانیان دژی داگیرکاری ئێراق لە شان کردوە. هاوڕێ شێرکۆ شێرکۆ لە شاخیش بە هونەرەکەی خزمەتی دۆزی ئازادی گەلەکەی کردوە. دوای تێکچوونی تێکۆشانی باشوری کوردستان لە ناوەڕاستی ٧٠کاندا، جارێکی دیکە دەگەڕێتەوە بۆ هەولێر و دەرەنجام لە ساڵی ١٩٨٢ لە بەر خراپی باری سیاسی باشوری کوردستان، ووڵات بەرەو هندەران بەجێدەهێڵێت و لە فەڕەنسا دەگیرسێتەوە.\nهاوڕێ شێرکو لە ئەوروپاش بەشێوازی جیاواز و لە ڕێگەی هونەرەکەیەوە بەردەوام خزمەتی دۆزی ڕەوای گەلەکەی کردوە. لە ساڵی ٢٠٠٢شەوە کۆڕی خەباتی فراوانتر دەکاتەوە پەیوەست دەبێت بە میدیای ئەڵتەرناتیڤ و ئازادی تەڤگەری ئازادی کوردستان و لە رۆژ تیڤی دەستبەکار دەبێت. سەرەتا وەکو پێشکەشکاری بەرنامەی ڕۆژباش کوردستان و پاشانیش وەک ئامادەکار و پێشکەشکاری بەرنامەی تیشکی هونەر لە هەمان تیڤی درێژە بە خەبات دەدات و لە ماوەیەکی کەمدا خۆی پێشدەخات و ناوناوبانگی بڵاودەبێتەوە.\nبەرنامەی تیشکی هونەر یەکێک بوو لە بەرنامە دیار و تاکەکانی کوردستان کە تایبەت بوو بە هونەری شێوەکاری کە ڕەوانشاد پێشکەشی دەکرد و هەر جارە هونەرمەندێکی شێوەکاری کوردی بەسەر دەکردەوە.\nلە ساڵی ٢٠١٢ و پاش داخستنی ڕۆژتیڤی لە گەلەکۆمەیەکدا، هاوڕێمان شێرکۆ جەلال خەباتی هونەری خۆی لە کەناڵی ستێرک تیڤی بە بەرنامەی رێژنەی رەنگ و بە شێواز و تەکنیکێکی نوێ درێژە پێدا و وەک ڕابردوو هەر جارەو هونەرمەندێکی شێوەکاری کوردستان بەسەردەکردەوە و تا کۆتایی ژیانی لەو کارە بەردەوام بوو.\nهاوڕێ شێرکۆ جەلال لە ژیانی میدیای خۆیدا زۆرترین خزمەتی بە بواری هونەریی کرد و بەسەدان بەرنامەی لە ئەرشیفی ڕۆژ تیڤی و ستێرک تیڤی بەجێهێشت کە ئەمەش وەک خەزێنەیەک بەبایەخ وگرانبەها وایە و جیێ ڕێز و ستاییش کردنە و ئەوەش وا دەکات هەم کارەکانی و هەمیش ئەرک و ڕەنجی تاهەتایە بەزیندوویی بمێنەوە.\nوەک دەستەی وەشان و بەڕێوەبەریی و خەباتکارانی سێترک تیڤی، بەم بۆنە خەمناکەوە سەرەخۆشی لە خۆمان و سەرجەم خەباتکارانمان لە ستێرک تیڤی، میدیای ئازاد و ئەڵتەرناتیڤی کوردستان دەکەین. هاوکات پرسە و سەرەخۆشیش ئاڕاستەی کاکە ”نەوا“ی کوڕی هاوڕێ شێرکۆ، خانەوادە وڵاتپارێزەکەی، کەسوکار و هاوڕێیانی ڕەوانشاد، کۆمەڵگەی هونەری و هونەرمەندان کوردستان دەکەین و خۆمان بەهاوبەش و هاوپرسەیان دەزانین و بوردباری بۆ هەموو لایەک دەخوازین. بێگومان کۆچی دوایی هاوڕێ شێرکۆ، زیان و کەلێنێکی گەورەیە بۆ تەلەفزیۆنەکەمان ستێرک و دنیای هونەر و میدیای ئەڵتەرناتیڤ و ئازادی کوردستان و بەڵێن دەدەین بەدرێژەدان بە ڕێبازەکەی و تێکۆشان بۆ هێنانەدی ئامانجەکانی، ئەو زیان و کەلێنە گەورەیە کەم بکەینەوە.\nدەستەی وەشان و بەڕێوەبەریی ستێرک تیڤی


بەرپرسانى پەروەردە باس لە سیناریۆى تەواوکردنى خوێندنى ئەمساڵ دەکەن لەئەگەرى دواخستنى دەوامدا بۆ سەرەتاى ساڵ، لەکاتێکدا هێشتا هیچ بڕیارێکى فەرمى لەو بارەیەوە نەدراوە، پەرلەمانیش لەهەوڵى بانهێشتکردنى وەزیرانى پەروەردە و خوێندنى باڵادایە بۆ خستنەڕووى پلانەکانیان لەو بارەیەوە.\nسەرەتای ئەم مانگە، لیژنەی باڵای ڕووبەڕووبوونەوەى کۆرۆنا لە هەرێم بڕیاری دا بە ڕاگرتنی خوێندنی ناو پۆل تاوەکوی 1ی کانونی یەکەمی ئەمساڵ لە سەرجەم ناوەندەکانی خوێندن بەهۆی زیادبوونی حاڵەتەکانی نەخۆشی کۆرۆنا لە خوێندنگا و قوتابخانەکاندا، بەڵام خوێندنی ئۆنلاین بەردەوامە.\nلەبارەى دەستپێکردنەوە یاخود دواخستنی پڕۆسەکە، بەڕێوەبەری گشتی پەروەردەی سلێمانی ڕەتی دەکاتەوە هیچ ڕاپۆرتێک لە بەڕێوەبەرایەتی گشتی پەروەردەکان تایبەت بەو پرسە ڕەوانەی وەزارەتی پەروەردە کرابێت و دەڵێت: "تا ئێستا کۆبوونەوەی ئەنجومەنی وەزارەتی پەروەردەش لەسەر ئەو پرسە نەکراوە".\nدڵشاد عومەر، بەڕێوەبەری گشتیی پەروەردەی سلێمانی (25ی تشرینی دووەمی 2020) بە "ناس کورد"ی ڕاگەیاند، "تائێستا ئاگادار نەکراوین لەوەی راپۆرت و پێشنیاری خۆمان لەبارەی دەستپێکردنەوەی دەوامی قوتابخانەکان ئامادەبکەین و بیدەینە وەزارەت."\nباسی لەوەشکرد، "ڕاگرتنی دەوامی قوتابخانەکان تا 1ی کانونی یەکەم لە سەرتاسەری هەرێمی کوردستان لەسەر راپۆرتی وەزارەتی تەندروستی بووە و بۆ دەستپکردنەوەی یاخود دواخستنی جارێکی دیکەی پرۆسەی خوێندنیش پێویستە کۆبوونەوەی ئەنجومەنی وەزارەت بکرێت و راپۆرتی وەزارەتی تەندروستی بێتە بەردەستمان و لەسەر ئەو ڕاپۆرتە بڕیاری بدەین ئایا دەوام دەکرێتەوە یاخود دۆخەکە گونجاو نییە و پرۆسەکە جارێکی دیکە دوادەخرێت."\nبەڕێوەبەری گشتیی پەروەردەی سلێمانی جەختی لەوەشکردەوە، پێویستە کۆبوونەوەی ئەنجومەنی وەزرات بکرێت و لەدوای ئەو کۆبوونەوەیە "راپۆرت و پێشنیاری خۆمان بدەینە لیژنەی باڵای ڕووبەڕووبوونەوەی کۆرۆنا و ئەوان بڕیاری کۆتایی بدەن."\nسەباەت بە ئەگەری دواخستنی دەوامی قوتابخانەکان و کاریگەی لەسەر پرۆسەی پەروەردە، دڵشاد عومەر وتی: "ئەگەر جارێکی دیکە دەوام دوابخرێت دەبێت ڕۆژە پشووەکان سەرجەمی لاببرێت و تاقیکردنەوەکان بخڕێتە وەرزی هاوین و بابەتەکانی خوێندن لە رێگەی بەڕێوەبەرێتی گشتی پرۆگرامەکان و خەڵکی پسپۆڕ، کەم بکرێتەوە بەدەر لە پۆلەکانی 1ی بنەڕەتی و 12ی ئامادەیی چونکە دەبێت لەو دوو قۆناغە زۆرترین بابەت بخوێندرێت."\nوەزیرانی پەروەردە و خوێندنی باڵا بانگهێشتی پەرلەمانی دەکرێت\nهاوکات ئەندامێکی لیژنەی پەروەردە لە پەرلەمانی کوردستان ڕایدەگەیەنێت، ژمارەیەک واژۆی پەرلەمانتارانی کوردستان کۆکراوەتەوە بەمەبەستی بانگھێشکردنی هەردوو وەزیری پەروەدە و خوێندنی باڵا بۆ پەرلەمانی کوردستان تاوەکو پلانی وەزارەتەکانیان لەبارەی ئەگەری دواخستنی دەوام و درێژەکێشانی ئەم دۆخە ئاشکرا بکەن.\nهلز ئەحمەد، ئەندامی لیژنەی پەروەردە لە پەرلەمانی کوردستان (25ی تشرینی دووەمی 2020) بە ناس کوردی ڕاگەیاند، تا ئێستا لە کۆبوونەوەی لیژنەی پەروەردەی پەرلەمانی کوردستان قسە لەسەر دواخستنی دەوامی قوتابخانەکان نەکراوە و هیچ پێشنیازێکیش لەوبارەیەوە ڕەوانەی وەزارەتی پەروەردەو وەزارەتی تەندروستی نەکراوە.\nئاشکراشی کرد، یاداشتێکمان ئامادەکردووە و واژۆی نۆ پەرلەمانتاری کوردستانی لەسەرە و داوامانکردووە بانگھێشتی هەردوو وەزیری پەروەردەو وەزیری خوێندنی باڵای حکومەتی هەرێمی کوردستان بکرێت بۆ ناو هۆڵی پەرلەمانی کوردستان و پلانی خۆیان و وەزارەتەکانیان لەبارەی دواخستنی دەوامی قوتابخانەو زانکۆکان و قەرەبوو کردنەوەی ماوەی فەوتاوی خوێندن ئاشکرا بکەن، جگە لەوەش ئەگەر ساڵی داهاتووش دۆخەکە بەمجۆرە بەردەوامبێت پلانی هەردوو وەزارەت چی دەبێت؟\nوتیشی: "ئەگەر لەو کۆبوونەوەیەدا وەزیری پەیوەندیدار کە وەزیری تەندروستییە ئامادەبێت گرنگی زیاتری دەبێت ئەگەر نا دەبێت وەزیری پەروەردە ئامادەی کۆبوونەوەکەبێت".\nنرخی زێڕ و لیرە بە بەردەوامی دادەبەزێت.. ئەى دۆلار و تمەن؟\n2020.11.25 - 10:08\nخوێندنی ئەمساڵ دواخرا بۆ ساڵی داهاتوو\n2020.12.01 - 16:53\nئاسمانی هەرێمی کوردستان ساماڵ دەبێت\n2020.12.06 - 10:54\nخوێندن ’’لە هەرێمی کوردستان جارێکی تر دوادەخرێت’’\n2020.11.29 - 11:10


هەولێر، نەخۆشخانەی فریاکەوتنی ڕۆژئاوا تایبەت کرا بەتووشبوانی کۆڕۆنا | Pishti News\nپه‌ڕه‌ی سه‌ره‌کی/Uncategorized/هەولێر، نەخۆشخانەی فریاکەوتنی ڕۆژئاوا تایبەت کرا بەتووشبوانی کۆڕۆنا\nMuhammad Kaka Ahmad 2020/08/02\n32 پێش خوله‌کێک\nبەهۆی زۆربوونی ڕێژەی تووشبوون بە ڤایرۆسی کۆڕۆنا نەخۆشخانەی فریاکەوتنی ڕۆژئاوای هەولێر تایبەت کرا بە تووشبوانی ڤایرۆسەکە.\nئەمڕۆ یەک شەممە ٢ـی ئابی٢٠٢٠ نەخۆشخانەی فریاکەوتنی ڕۆژئاوای هەولێر لەڕاگەیێندراوێکدا ڕایگەیاند” بەهۆی زۆربوونی ڕێژەی تووشبوون بە ڤایرۆسی کۆڕۆنا لەپارێزگای هەولێر، نەخۆشخانەکەمان لەلایەن بەڕێوەبەرایەتی گشتی تەندروستی هەولێر ڕاسپێردرا بۆ وەرگرتنی نەخۆشانی ڤایرۆسی کۆڕۆنا“.\nڕونیشیکردەوە” لەئیستادا ئێمە ئامادەکاری دەکەین بۆ وەرگرتنی نەخۆشانی کۆڕۆنا، سەرجەم ئەو نەخۆشانەی سەردانی نەخۆشخانەکەمانی دەکرد لەئیستادا لەلایەن (نەخۆشخانەی ئیمێرجینسی)و نەخۆشخانەی (فریاکەوتنی ڕۆژهەڵات ) پێشوازیان لئ دەکرێ، ئەو نەخۆشانەیشی توشی سووتان دەبن تەنها لە نەخۆشخانەی (ئیمیرجینسی) پێشوازیان لێدەکرێت“.\nلەگەڵ سەرەتای هاتنی ڤایرۆسی کۆڕۆنا نەخۆشخانەی ڕزگاری لەشاری هەولێر پێشوازی لەتووشبوانی ئەو ڤایرۆسە کرد، بەپێی دواین ئامارەکانی وەزارەتی تەندروستی تا ئێستا لەهەرێمی کوردستان ١٤١٣٤کەس تووشی ڤایرۆسەکەبوونە، لەو ڕێژەیەشدا ٩١٧٧ کەس ڤایرۆسەکەیان تێپەڕاندووەو ٥٥١کەسیش گیانیان لەدەست داوە.\nڕاگه‌ینراوێك له وه‌زاره‌تی كاروباری پێشمه‌رگه‌وه


کوردیپێدیا - عەبدوڵڵا حەسەن زادە\n👫 عەبدوڵڵا حەسەن زادە | پۆل: کەسایەتییەکان | زمانی بابەت: 🏳 کوردیی ناوەڕاست\nساڵی 1317 لەدایکبووم.\nساڵی 1330 وەک ئەندامی حیزبی دێموکرات ناونووسیم کردووه.\nلەساڵی 1348ەوە بوومە ئەندامی رێبەری.\nجگە لە کۆنگرەی 8 و کۆنگرەی 13 لەهەموو کۆنگرە و کۆنفرانسەکاندا هەڵبژێردراوم.\nنیزیک دەساڵ سکرتێر بووم. چوار دەورە جێگری سکرتێر بووم.\nلەساڵی 1350ەوە ئەندام دەفتەری سیاسی بووم.\nدەکرێ بڵێم 8 ساڵی تەواو لەگەڵ هێمن بووم.\nچاکم لەبیر نییه، رەنگە بەورد و درشتییەوە 15 کتێبم چاپ کردبن.\nنیزیکەی 10 کتێبم وەرگێڕاوە کە جگە لەدوانیان هەموویاان ئەدەبی بوون.\n1. 👁 ئەزموونی خەبات؛ ئاوڕێک لە ژیان و خەباتی عەبدوڵڵا حەسەن زادە\n2. 👁 پیاوکوژانی کۆشکی فیرووزە\n3. 👁 حیکایەت کردن یا نووسینی مێژوو\n4. 👁 حەمەدۆک - بەرگی 1\n5. 👁 حەمەدۆک - بەرگی 2\n6. 👁 حەمەدۆک - بەرگی 3\n7. 👁 خیانەتەکانی قیادە مووقت بە نەتەوەی کورد\n8. 👁 دان چەرموو\n9. 👁 روونکردنەوە، یان هەڵبەستنی مێژوو؟! خوێندنەوەیەک بۆ کتێبی نسکۆ و دابڕان\n10. 👁 سوودەکانی شەڕ\n11. 👁 سەرکەوتنی بێ سنوور لە 20 رۆژدا\n12. 👁 شازادە چکۆلە\n13. 👁 گێلە پیاو\n14. 👁 مێژووی بلاوبوونەوەی ئایینی مەسیحی لە ناوچەی کەرکووکدا\n15. 👁 مەتەڵۆکەی هووەیدا\n16. 👁 نامیلکەی تایبەت بە ڕێوڕەسمی ڕێزلێنان لە نووسەر، ئەدیب و سکرتێری پێشووتری حیزبی دێموکرات، مامۆستا عەبدوڵڵا حەسەنزادە\n17. 👁 نزا بۆ ئارمێن\n18. 👁 نیو سەدە تێکۆشان: ئاوڕێک لە خەباتی حزبی دیموکراتی کوردستانی ئێران\n20. 👁 کۆکراوەی بەشێک لە وتووێژەکانی کەسایەتی سیاسی، ئەدەبی و سکرتێری پێشووتری حیزبی دێموکراتی کوردستان رێزدار مامۆستا عەبدوڵڵا حەسەن زادە\n2. 👁 جەلال تاڵەبانی، مەسعود محەمەد و عەبدوڵڵا حەسەن زادە\n3. 👁 سەید رەسوڵی بابی گەورە، عەبدوڵڵا حەسەن زادە، هێمن، مەلا رەسوڵی پێشنماز و حەسەنی رستگار\n4. 👁 نەورۆزی 1972 لە سەلمان پاک\n1. 👁 ئەو “هەژار”ەی من ناسیومە\n2. 👁 یووبیلی ئەڵماسی حیزبی دێموکڕات و چەند قسەیەک\n➕ ئەم بابەتە لەلایەن: (هاوڕێ باخەوان)ەوە لە: Nov 21 2008 3:32PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 25 2021 9:48AM باشترکراوە\n👁 ئەم بابەتە 28,378 جار بینراوە\n📷 فایلی وێنە 1.0.1 19 KB Sep 15 2014 12:07PM هاوڕێ باخەوان


نوسه‌رێكی ئه‌مریكی ئاشكرایده‌كات، وه‌زیری ده‌ره‌وه‌ی وڵاته‌كه‌یان هۆشداری داوه له‌وه‌ی باڵیۆزخانه‌كه‌یان له عیراق داده‌خه‌ن.\nده‌یڤید ئیگناتیۆس نوسه‌ری ئه‌مریكی و شاره‌زا له په‌یوه‌ندییه‌كانی ده‌ره‌وه له وتارێكدا، كه له رۆژنامه‌ی "واشنتۆن پۆست" بڵاویكردوه‌ته‌وه، ده‌ڵێت "مایك پۆمپیۆ وه‌زیری ده‌ره‌وه‌ی ئه‌مریكا، هۆشداری داوه له‌وه‌ی باڵیۆزخانه‌كه‌یان له عیراق داده‌خه‌ن، ئه‌گه‌ر مسته‌فا كازمی سه‌رۆك وه‌زیرانی عیراق هه‌وڵی زیاتر نه‌دات بۆ وه‌ستاندنی ئه‌و هێرشه موشه‌كیانه‌ی ده‌كرێنه‌سه‌ر باڵیۆزخانه‌ی ئه‌مریكا له به‌غدا".\nده‌شڵێت "داخستنی باڵیۆزخانه‌ی ئه‌مریكا له عیراق له‌وانه‌یه ببێته‌مایه‌ی بانگه‌شه‌ی سه‌ركه‌وتنی ئێران و له‌هه‌مانكاتدا له‌وانه‌یه ببێته سه‌ره‌تایه‌ك بۆ ئه‌نجامدانی هێرشی ئاسمانیی ئه‌مریكا بۆسه‌ر ئه‌و گروپه چه‌كدارانه‌ی ئێران پاڵپشتییان ده‌كات".\nده‌یڤید ئیگناتیۆس پێشبینی ده‌كات عیراق ئه‌و گۆڕه‌پانه بێت، كه له‌وانه‌یه له‌ماوه‌ی هه‌فته‌كانی داهاتوودا، روبه‌ڕوبونه‌وه‌ی نێوان ئه‌مریكاو ئێرانی تیایدا بته‌قێته‌وه، ره‌نگه ئه‌وه‌ش ببێته روداوێكی له‌ناكاوی ئۆكتۆبه‌ر به‌ر له هه‌ڵبژاردنه‌كانی سه‌رۆكایه‌تی ئه‌مریكا".\nئه‌وه‌شی نوسیوه "كوژرانی هه‌ر ئه‌مریكییه‌ك له عیراق، ئیداره‌ی دۆناڵد ترامپ ناچارده‌كات هێرشی تۆڵه‌سه‌ندنه‌وه ئه‌نجامبدات و هه‌روه‌ها روبه‌ڕوبونه‌وه‌ی گروپه چه‌كداره‌كان له‌لایه‌ن مسته‌فا كازمی سه‌رۆك وه‌زیرانی عیراق، وه‌ك مایك پۆمپیۆ وه‌زیری ده‌ره‌وه‌ی ئه‌مریكا داوای ده‌كات، ئێران ناچارده‌كات وه‌ڵامی توند و به‌هێزی هه‌بێت".